text:
Al è stât un apontament impuartant chel de Fieste Regjonâl de Proprietât Coletive che si è davuelt a Cjarlins ai 28 e ai 29 di Setembar stâts. Il cûr de ‘doi dîs’ al è stât une cunvigne interessante sul teme “Une gjestion coletive pai boscs di planure” dulà che, partint di cualchi esperience positive extra-regjonâl e de situazion di cumò inte Basse furlane, si à resonât di guvier dal teritori, di gjestion des proprietâts coletivis, di rinovade tutele ma ancje di gnovis formis di valorizazion didatiche, di turisim e di pussibile cressite sociâl, culturâl e economiche. La relazion dal rapresentant di Laboratorio Muzzana e je stade chê che e à sburtât di plui e in maniere inovative su la dibisugne di meti in zûc lis risorsis e lis vocazions teritoriâls – cjapadis dentri lis proprietâts coletivis, ma no dome chestis ultimis – intun progjet di programazion e di valorizazion sorecomunâl che al rivi a dâ cualchi prospetive ancje dal pont di viste de sostignibilitât e dal disvilup economic. Biadelore! Il resonament di chescj zovins al varès di deventâ il manifest politic pal disvilup de Basse intai prossims vincj agns.
Di masse timp il nestri teritori al è daûr a frontâ une crisi dai modei produtîfs aplicâts intai ultins 20/30 agns (agriculture intensive, pôl turistic espulsîf mâr/splaze, industrie di manifaturis a bas valôr zontât) e cheste situazion, no frontade cu la decision necessarie, si è incrosade intai ultins agns cu la crisi globâl che e à prodot efiets pesants dal pont di viste ocupazionâl, economic e sociâl. La vie di jessude e sarès propit chê di individuâ une gnove e plui atuâl aministrazion teritoriâl, un gnûf pat sociâl e un gnûf model di disvilup che al partissi de valorizazion des vocazions e des ecelencis dal teritori – val a dî ambient di presi, agriculture di cualitât, turisim e acet -, acompagnât de gjestion associade dai servizis e di une planificazion strategjiche e struturâl di aree largje.
Intun teritori cussì siôr di bielecis ambientâls, di oportunitâts culturâls, di produzions enogastronomichis di cualitât, cheste e je une strade segnade: al bastarès lâi daûr cun coerence e che ognidun al fasès la sô part. Al è ancje significatîf che un stimul di cheste fate al rivi di une cunvigne su la gjestion dai ûs civics, e al è di podê auspicâ che chest resonament al vegni ripiât cun fuarce dai ents locâi sul teritori, parcè che meti a sisteme lis proprietâts coletivis nol baste.
La Regjon, par esempli, propit intal contest che o sin daûr a fevelâ, e je proprietarie di un compendi agricul: lis dôs aziendis Volpares e Marianis. Si trate di 600 etars di proprietât publiche, un patrimoni economic imobiliâr, agricul e zootecnic di dut rispiet, logât juste apont tra i boscs planiziâi de basse e impreziosît de contiguitât cu la oasi avifaunistiche des fôs dal Stele e la Lagune, e distant dome pôcs chilometris de localitât turistiche di Lignan.
Marianis e Volpares a son stadis ancje lôr in passât proprietâts coletivis (i segns si cjatin in tancj documents), po dopo a son stadis cedudis e, in periodis diviers, a son stadis acuisidis a vari titul de Regjon: Marianis intai agns ’80 dopo dal disfasiment dal Ente Tre Venezie, e Volpares intal 2001 dopo la licuidazion dal Ente Nazionale Cellulosa e Carta.
In dut, se o calcolìn la proprietât regjonâl, lis proprietâts coletivis subietis a ûs civics e chês di proprietât comunâl e regjonâl (chestis ultimis a laressin calcoladis in maniere corete “bens comuns”), o varessin a disposizion un compendi dal dut public di plui o mancul mil etars cence soluzion di continuitât, di valôr enormi (e cun grandis potenzialitâts tal cjamp agri/turistic/ambientâl), che su chel si podaressin disvilupâ progjetualitâts che a laressin a benefici di ducj. Une situazion che e rapresente un unicum a nivel european e che, fin cumò, no je stade disfrutade propit, straçant i sfuarçs e lis ideis che a vegnin dal bas.
Za intal 2002 la Regjon e veve decidût di sprivâsi de Aziende Volpares, metintle inte liste dai bens destinâts ae cartolarizazion e, dome dopo une schirie di protestis e di iniziativis partidis dal teritori, dilunc dal 2003 scuasi dute la Aziende e vignive gjavade da bens cartolarizâts.
Se la oposizion ae vendite e je lade a bon fin, al vûl dî che lis resons par mantignî la aziende in mans publichis a jerin buinis. A son ancjemò. Ancje se il progjet disvilupât in maniere seguitive di incargâts esperts de regjon, dai comuns, de universitât e di altris subiets nol è stât dopo finanziât e fat, il mantigniment in cjâf ae gjestion publiche dal compendi preziôs al veve permetût di scomençâ un percors di costruzion di rêts teritoriâls e colaborazions che, partint de vocazion agricule e de ecelence dal centri di zootecnie di Marianis, si è viert al mont dal sociâl, de formazion e de scuele par diviers agns.
Un esempli concret al è rapresentât dal Cjasâl sociâl che al opere propit a Volpares e al viôt la colaborazion dai Comuns dal Ambit di Tisane, de Aziende pai Servizis Sanitaris n. 5 Basse Furlane, di Aziendis dal privât sociâl e di Ersagricola, e che al à tant che fin il disvilup di ativitâts di agriculture e economie sociâl indreçadis a ativitâts educativis e di socializazion, ancje intun contest di vore di personis svantazadis.
Magari cussì no, ae fin dal 2012, l’Ersa – che al veve in gjestion il compendi par cont de Regjon – al à vendût il ram di aziende Marianis (il cûr de Aziende, cu lis stalis cun plui di 500 esemplârs di ‘pezzata’ rosse) e afitât ancje cuasi ducj i terens di Volpares ai stes acuirents. Dut cuntune procedure avonde discutibile: si va indevant a vendi bens comuns (bens publics), in assence di trasparence, cuintri il volê dal teritori (14 sindics e tancj conseis comunâi si son esprimûts cuintri la vendite) e cence nancje organizâ un minim di gare publiche.
E pensâ che in chescj agns la aziende e il compendi magjic di boscs e aghis che le cenglin al veve inmagât visitadôrs innomenâts (tra chei, par esempli, Andrea Segrè e Serge Latouche), e la idee dai “ribei” che a vevin impedide la vendite intal 2003, ricjapade e abandonade plui voltis dai aministradôrs regjonâi, e je stade ogjet di un master plan butât jù di un dai plui grancj architets dal paisaç a nivel mondiâl, Andreas Kipar, che inte sô vision Volpares Marianis e il teritori ator a varessin podût deventâ il gate de Regjon Friûl – Vignesie Julie ae Expo 2015.
Cuissà ce fin che al à fat chel progjet.
Cu la cession dal ram di aziende Marianis, la Regjon e à rinunziât cumò a davuelzi un rûl strategjic pe valorizazion dal teritori, par catalizâ risorsis publichis e privadis (colaborazion cun proprietâts coletivis, ents locâi, atrazion di fonts comunitaris e di invistidôrs privâts) e soredut par sburtâ un gnûf model di disvilup che al partissi de identitât e des vocazions dal teritori (ambient di presi, agriculture di cualitât, turisim).
Cheste storie e je stade contade ancje inte cunvigne a margjin de Fieste de Tiere 2012 intitulade “I zardinîrs di Diu. Storiis di Resistence ae cancelazion dai lûcs”. Intal volantin di chê cunvigne e jere propit la foto de Aziende Marianis-Volpares: un timp Bens Coletîfs cumò Bens Comuns, e no di cuatri politics e di un consei di aministrazion. Bens di ducj, risorsis, paisaç, teritori, identitât.
Si augurìn che il teritori (massime cui che al à responsabilitâts istituzionâls) al fasi la sô part. E se cualchidun al ves di lâ indevant a pensâ in maniere esclusive a vendi lis zoiis di famee par fâ casse cence pensâ al futûr , ancje cumò – tant che dîs agns indaûr – la peraule di ordin e sarà resisti, resisti, resisti. ❚
✒ Lorenzo Fabbro
Ancje la Basse Furlane e à i siei ben coletîfs, risorse par ducj............
Al è stât un apontament impuartant chel de Fieste Regjonâl de Proprietât Coletive che si è davuelt a Cjarlins ai 28 e ai 29 di Setembar stâts. Il cûr de ‘doi dîs’ al è stât une cunvigne interessante sul teme “Une gjestion coletive pai boscs di planure” dulà che, partint di cualchi esperience positive extra-regjonâl e de situazion di cumò inte Basse furlane, si à resonât di guvier dal teritori, di gjestion des proprietâts coletivis, di rinovade tutele ma ancje di gnovis formis di valorizazion didatiche, di turisim e di pussibile cressite sociâl, culturâl e economiche. La relazion dal rapresentant di Laboratorio Muzzana e je stade chê che e à sburtât di plui e in maniere inovative su la dibisugne di meti in zûc lis risorsis e lis vocazions teritoriâls – cjapadis dentri lis proprietâts coletivis, ma no dome chestis ultimis – intun progjet di programazion e di valorizazion sorecomunâl che al rivi a dâ cualchi prospetive ancje dal pont di viste de sostignibilitât e dal disvilup economic. Biadelore! Il resonament di chescj zovins al varès di deventâ il manifest politic pal disvilup de Basse intai prossims vincj agns.


c: text/html

text:
Par milions di feminis di cjase tai Stâts Unîts e in Australie, cheste siore bionde e ligriose e je la muse dal mangjâ talian: presentadore di une fortunade trasmission televisive che e insegne a fâ di mangjâ e e spieghe i nestris prodots, autore di best sellers (plui di un milion di copiis vendudis ator pal mont), proprietarie di une ventine di nomenâts ristorants ae mode (massime te «stilose» New York) e coghe «star» clamade a fâ di gustâ par cenis di «vip» internazionâi (ancje par Pape Ratzinger, concuistât cun plats sempliçs de tradizion mitteleuropeane, come craut e strudel).
Un vêr e propit imperi, chel che e à savût meti adun la siore Bastianich, di cualchi an judade ancje dal fi Joseph intune vere e proprie holding internazionâl (lui, in particolâr, al à la sô base operative a Galian di Cividât, dulà che al cure une vigne di 32 etars, votade a produsi vin di ecelence di proponi tai ristorants di famee).
Un imperi nassût e tirât sù dut su la passion, su la voie e sul snait di savêsi meti in zûc, simpri cuntun voli zirât viers la sô tiere mari, il Friûl e la Istrie.
Nassude a Pola tal ’47, la siore Lidia e à vivut il drame di jessi une piçule profughe, prime tal cjamp di smistament prontât dulà che e jere la orende Risiere di San Sabba, e dopo emigrade cu la famee in Americhe, par cirî di tornâ a fâsi une vite.
E tal gnûf continent, la zovine Lidia e à savût incjarnâ un esempli vivent dal «American Dream»: un miscliç de proprie origjinalitât culturâl e de filosofie americane de impreditorialitât, vâl a dî il partî di une idee par fâle deventâ un lavôr, e fintremai une grande oportunitât di «business».
La grande fuarce di siore Lidia, di là de sô volontât ben plantade e dal so talent evident tant che divulgadore, e je forsit stade il fat di jessi cressude in Americhe, tal sens che e cognòs ben il so «target». E sa ben, par esperience direte, che i Americans a son abitudinaris, leâts ai lôr «hot dogs» al «barbeque», ma che a àn ancje une grande fam di culture e di storie. Cun cheste consapevolece, e à capît che jessi une di plui a «contâ ricetis» no jere la vie, ma che invezit dedicâsi a spiegâ prime di dut lis carateristichis des materiis primis, la lôr storie, la lôr origjin gjeografiche, al podeve jessi chel di plui che al coventave par sfondâ sul marcjât. E il marcjât i à dât reson…
Di sigûr, considerant la culture medie dai Americans, dificil proponisi tant che «Friulan Food», e la siore Lidia e à capît ben la necessitât di presentâsi plui in gjenerâl tant che «Italian food». Dut câs, ancje se e à slargjât il discors a un panorame plui peninsulâr, tal so cûr e je simpri ben presint la cusine de sô «patrie», i plats de tradizion mitteleuropeane li che si base la cusine furlane. Tant di podê rilevâ cemût che, in dì di vuê, la regjon F-VJ e je daûr plan a planc a cjatâ riscuintri tant che identitât autonome tal panorame dal mangjâ talian – «Il Friûl al è tra lis regjons plui preseadis, si poste al cuart/cuint puest», e à vût mût di dî intune interviste al gjornâl de Confidustrie di Udin (Avrîl dal 2010, interviste a firme di Paola Del Degan).
E par cheste afermazion di autonomie dal F-VJ sul plan culinari, dal sigûr la siore Bastianich e à contribuît un biel pôc, metint tai siei menûs plats de nestre tradizion (jote, goulash, frico, broade, polente, jerbis di cjamp e, massime, il nestri vin), fasintju deventâ di fat plats di mode.
Si pues cussì dî che la siore Lidia si è concuistade la nomee di ambassadore dal mangjâ talian. Une ambassadore che e à, dut câs, une passion particolâr pai «nestris» prodots. Une robe che si à di jessi plui che braurôs…
Par savê di plui: www.lidiasitaly.com
Margherita Timeus
CULTURE – CUSINE. Lidia Bastianich............
Par milions di feminis di cjase tai Stâts Unîts e in Australie, cheste siore bionde e ligriose e je la muse dal mangjâ talian: presentadore di une fortunade trasmission televisive che e insegne a fâ di mangjâ e e spieghe i nestris prodots, autore di best sellers (plui di un milion di copiis vendudis ator pal mont), proprietarie di une ventine di nomenâts ristorants ae mode (massime te «stilose» New York) e coghe «star» clamade a fâ di gustâ par cenis di «vip» internazionâi (ancje par Pape Ratzinger, concuistât cun plats sempliçs de tradizion mitteleuropeane, come craut e strudel).

robotstxt: allowed

filter: keep


text:
Dal 1848 al 1866
Des trê «epopeis» talianis dal secul passât il Friûl al cjapà part ative nome ae prime: a chê dal 1848. In chês altris dôs nol podè fâ altri che stâ a cjalâ filis di soldâts che a passavin ca e là. Cualchi furlan scjampât di chest al fo a batisi a Sant Martin o in Sicilie cun Garibaldi (19 di numar) o in cualchi altri sît: e di chescj, se si va a scrusignâ tes cjartis des autoritâts de glesie, si cjate che a jerin robate, cence religjon, scostumâts, fanatics; se si crôt ae leterature patriotiche a jerin «purissimi martiri». Ognidun che al vebi un freghinin di çucje al capìs subit cemût che a vadin cjapadis chestis definizions e si fâs di bessôl une idee di ce int che e jere.
Sui fats dal Friûl in chescj disevot agns o vin un sôl libri che al merti let e pensât: i «Ricordi militari del Friuli» di E. D’Agostini, che – lassant in bande i siei judizis e lis sôs opinions – al riferìs un grum di particolârs e al met adun une biele vore di documents, di caratar militâr e politic, che a permetin di formâsi un concet, ancje diferent di chel dal autôr. Parcè che al va dit che il D’Agostini, talianon e militarist, se nol sparagne lis solitis tamburadis nazionalistichis, se al va a cirî ancje lui cul feralut chei bruts incidents che in nissune vuere e in nissune sdrume di soldâts no son mai mancjâts, te sostanzie al reste ancjemò onest; e tantis e tantis voltis al ricognòs la sapience, la pratiche militâr, il valôr e la coretece dai comandants da la Austrie, la dissipline, la fedeltât e il spirt militâr dai soldâts, e di chê altre bande la insipience, la imprevidence, la retoriche, la confusion, i sbalis e lis carognadis che si fasevin di chê altre bande.
Par capî un pôc la storie dal ‘48, si à di tignî a ments almancul chestis trê robis: la politiche sdrindulade dai prins timps di puar Pio IX, che e veve disconciertadis lis ideis dai predis e de plui part dai catolics ancje des nestris bandis; la rivoluzion di Viene che e lassave cence diretivis lis autoritâts militârs e civîls di chescj paîs; e il fat che in dut il Friûl, sot dal gjenerâl Auer, si cjatavin a jessi cuatri batalions di fantarie formâts, in part, di Furlans, di Lombarts e di Venits e une sezion di artiliarie cun sîs canons: chestis fuarcis a jerin dividudis tra Udin, Osôf e Palme. E nissune sperance o pussibilitât di vê rinfuarçs di nissune bande.
Cussì, co lis solevazions a scomençarin, prin te basse Italie e po a Vignesie e in Lombardie, il gjenerâl Radetzky (1) al spesseà a concentrâ lis sôs fuarcis, tes cuatri fuartecis dal «Quadrilatero» e, a Udin, il gjenerâl Auer, al consegnà, cence nissune resistence, la citât e lis dôs fuartecis furlanis al Comitât provisori; al lassà in libertât chei soldâts (2) che no volevin restâ sot la Austrie e si tirà cun chei altris a Gurize. Chest risultât cussì facil e slis al incjocà i patriots e, par un mês, invezit di pensâ che no podeve jessi finide e che il biel al veve di vignî, si bandonarin a une mate baldorie, cence armis, cence mieçs, cence ordin, cence ombre di preparazion militâr: soldât de vuardie civiche, volontaris, carognis vignudis di Vignesie, predis e feminis si scolarin di flât a cjantâ e a cjacaronâ. Ma un mês al bastà al Nugent, gnûf comandant de Armade di Risierve, par meti adun sul Lusinç uns 12 mil soldâts in gjambe: e dopo, in cuindis dîs (dai 16 di Avrîl al Prin di Mai) al jere bielzà di là dal Tiliment: culì a restavin di cjapâ dome lis dôs fuartecis di Osôf e di Palme. Udin, dopo cercjât un fregul di bombardament, al veve capît che la vuere no je un zughet e al veve molât, tra lis plui furiosis e stupidis maludizions di dute la Italie. Palme e tignì dûr doi mês, Osôf fint al mês di Otubar (dibot cinc mês).
Tant il Nugent a Udin, che il van de Nüll a Osôf si compuartarin cun moderazion, a faserin cundizions onoradis e a lassarin che i soldâts rindûts a lessin pai lôr fats: robis che in dì di vuê a fasaressin ridi, nome a pensâlis. Vignesie in chê ocasion e pensà ai siei fats, cence mandâ nissun jutori ai Furlans, e dopo ur strucjâ daprûf un grum di insolencis.
Ad implen la balfuerie e passà cence grandis conseguencis pal Friûl, de bande dal guvier de Austrie: nome che i Furlans, scotâts, a tignirin a ments la lezion. E cussì, dîs agns dopo, in chê volte de seconde vuere a sterin a cjalâ sul puarton di cjase i todescs che a levin viers Solferin, e dal 1866 a spietarin cun pazience e cun rassegnazion che todescs e talians a finissin di lâ indaûr e indenant. Une prove di organizâ partesans su lis monts, fate dal 1864-65 par ordin di Mazzini e finì in nuie pal scjars numar di chei che a rispuinderin e pe mancjance di coordenazion (3).
Tirant lis sumis, la int che e lassà in Friûl la plui brute memorie a forin i «crociati» di Vignesie rivâts a Palme ai 10 di Avrîl dal 1848, cul Grondoni (e cun dutis lis benedizions dal Patriarcje: «la feccia della società in fatto di scostumatezza e di prepotenza» al scriveve il president dal Comitât di Udin al comandant Zucchi di Palme); il maiôr Josef Tommaselli che al comandave il bloc di Osôf, cussì trist che nancje i soldâts todescs no volevin plui ubidî ai siei ordins; e i Triestin e Istrians vignûts a presidiâ Udin ai 22 di Jugn dal 1866, al puest dal reziment dal Granduche di Baden che al leve in linie.
Il mês di Otubar dal 1866, la Austrie che e veve pierdude la vuere cu la Prussie a Königsgrätz (Sadowa) e scugnì cedi il Friûl a la Italie, che e jere stade in leghe cu la Prussie. E ai 14 di Novembar al rivà a Udin il re Vitorio Emanuêl II (4).
Il gnûf guvier al lassà cjarte blancje a ducj i elements de massonarie nazionalistiche che e trionfave a Florence e, dopo, a Rome; al spesseà a meti in vigôr dutis lis leçs, massime chês cuintri predis e glesiis, e dutis lis tassis che a pesavin su chês altris regjons; al implantà l’ordenament burocratic acentrât e confusionari che al veve ereditât di Napoleon; al mandà dentri par amalgamâ i Furlans, une sdrume di funzionaris, impleâts, cuesturins e carabinîrs de Basse Italie; al scjadenà tes scuelis e tes placis la plui disperade propagande cuintri da la Austrie, che e comandave ancjemò di là dal Judri. E i Furlans, scjafoiâts di retoriche e di miserie, a scomençarin, a miârs e miârs, a fâ il baûl e lâ pal mont.
Il rest al parten a la memorie dai viei che a son ancjemò in chest mont e che a puedin contâlu di bessôi (5).
NOTIS:
(1) Johann Josef Franz Karl, cont di Radetz, nassût in Boemie tal 1766 e muart a Milan tal 1858.
(2) I militârs di cariere (e i professioniscj) a formin la gnove borghesie furlane.
(3) Si trate di fats sucedûts a Navarons, li che il miedi Andreuzzi al tentà, cuntun grup di amîs mazinians, un at rivoluzionari.
(4) Il gjenerâl Cialdini si puarte masse indevant a jevât e daspò al torne indaûr di corse par vie che no jerin clârs i confins efetîfs dal Venit. La gnove concuiste no ven cedude diretementri a la Italie, ma a traviers di Napoleon III.
(5) Pre Josef Marchet al scrîf cheste prime part de Cuintri Storie tai agns 50 dal secul XX.
pre Josef Marchet e pre Checo Placerean
I CLASSICS. 13 – CUINTRISTORIE DAL FRIÛL La albe de nestre Patrie............
Dal 1848 al 1866


text:
. . . dilunc il troi dai materàs . . .
Vuê o ai fate une biele cjaminade in Alte Val Tor dilunc il troi CAI 737 che mi à puartât sù al bivac Dino Brollo… e je stade une cjaminade impegnative par vie che il troi al tache fin di subite a tirâ sù ben e in 3.2 km si fâs un disnivel di 1014 m… di fat al è un troi une vore salvadi che al passe dongje canalons, glereons e cretis e al è in tancj puescj esponût stant che si cjamine sù dai biei curnisons e al è un passaç cence dinissune protezion che o clamarès il passaç des fantacinis tant che chel par lâ sul Cjampon… al è ancje un altri passaç delicât di ribe jù sù la crete ma achì al è un fîl di fier par tignîsi… e a son ancje cetantis cretis indulà e tocje di rimpinâsi… ma la bielece di chest puest salvadi al ripaie di dutis lis faduris… lant sù la prime robe biele che si sint al è l’odôr dal prât cun lis rosutis bielis che a nulissin bon e dai peçs… rivâts dongje de salvadie mont Tamor si jentre intune biele boschete al ripâr dal soreli e prime di rivâ lì dal bivac a son diviers tocs di ribe jù/sù di fâ passant in mieç dai faiârs… intal ultin toc dal troi si pues gjoldi dal spetacul dal Musi tant biel… o vevi pensât di lâ sù fin ae Cime Est ma vuê lis gjambis no ziravin tant ben e rivât al bivac o ai vût miôr fermâmi a lì… intal bivac al è puest par 4 forsit 5 personis e e je une stue e un cjanton cusine… fûr dal bivac e je une taule indulà che o ai sostât par une bocjade e par fevelâ cuntune cubie di zovins passionâts di lâ a cjaminâ ma ancje di lâ a rimpinâsi e cussì o vin fate une biele tabaiade tant che jê si gjavave une raspule cjatade inte man … la robe che mi à colpît e je che, viôt po ce câs, no si visavin i nons par furlan di cierts puescj… dal acent mi somee che a vignivin bande dal cjâf lûc cjarsolin… chest mi à fat un tic rifleti sul mût che nus viodin di chês bandis… po ben, amen… cussì par cheste volte la Cime Est e je lade sù pal stec ma o speri biel prest di tornâ chenti… insome une biele cjaminade par EE cic (=cjaminadôrs in curnison)… i materàs a saressin lis cretis ad alt che si viodin biel vignint di ribe jù a çampe e che a son inclinadis une di flanc a chê altre…
D+ 1150 A/R 6.4 km…
Buinis cjaminadis a ducj !!!
CAI737, Ciclamini – Bivacco Brollo, GPX
#peaceandlove 💙
☮ − ☯ − ☵ − ☸ − 🌍


text:
A Gurize l’Avost passât al è stât, par plui aspiets, une vore cjalt. La Associazion culturâl “Mitteleuropa” (www.mitteleuropa.it) e à inmaneât come tal 2010 la sô fieste tal cjâf lûc de antighe Contee, lassant Cormons (2009 e 2008) e il biel borc di Insìc, dulà che la ultime fieste e je stade fate tal 2007. La manifestazion, davuelte dai 18 ai 21 di Avost in ricuart de nassite dal Imperadôr Francesc Josef I, e vûl clamâ adun chei popui che te storie dal continent a àn tantis voltis vidût i lôr destins cjaminâ a pâr par fâ fieste e tornâ a cognossisi.
La scree tal vinars, come par tradizion, cuntune cerimonie di comemorazion di ducj i muarts e lis vitimis di dutis lis vueris, fate lì dal cimitieri militâr di Braçan.
La sabide e la domenie la fieste si à davuelte te aree de fiestis tal Borc Sant Roc a Gurize, cun musichis, cjants e bai di grops di dute la Mitteleurope.
Te domenie di matine, in Domo, l’arcivescul Dino de Antoni al à tignût une Messe Grande “pe unitât europeane”, in presince des autoritâts e di ducj i grups in costum. Ogni leture e jere intune diferente lenghe dai paîs de Europe Centrâl (cun gjonde, la prime e jere par furlan), po dopo i grops in corteu a son tornâts te aree de sagris in Sant Roc. Pecjât pal scjafoiaç di chês oris, che al à fât cori a cjase une vore di public.
NO CAPÎTS_ Chest an la manifestazion si à cjatade tal mirin di critichis: la presince di une vore di grops forescj in costum tipic par cualchidun al podarès fâi dan a la Fieste dal Folclôr inmaneade ogni an de Pro Loco di Gurize.
Sul argoment, declarazion di stime pal spirt dal event ma soredut chês cuintri dai finanziaments a la “machine dal folk” di bocje dal assessôr regjonâl a la culture e ai rapuarts internazionâi Elio De Anna, presint ai events de domenie, a àn movût une vore di fûcs. Di là di chescj problemis, a son stadis altris reazions che a àn fât glaçâ il sanc tes zornadis plui cjaldis dal an.
A drete o vin vût Sergio Cosma (Fiamma Tricolore), assessôr al sport de zonte Romoli, che al contrari dal so sindic al à cjatât sbaliât fâi une fieste di complean a “Cecco Beppe” tal an dal 150n da la unitât de Italie, stant che “…i vin fat (cui? N.d.r.) cuintri trê vueris di indipendence”. Daspò vê votât cuintri il proviodiment de zonte che al voleve sotignî l’event al à specificât che la fieste e varès fât miôr a restâ a Cormons, stant che la ereditât culturâl di chê citadine e je diferente di chê gurizane.
A çampe, invezit,il conseîr regjonâl Franco Brussa (PD) al à declarât che il sindic Romoli al à sielt di poiâ une manifestazion che e tradìs la storie di chestis tieris e di chei che a son muarts a pro de talianitât di Gurize (un pinsîr par chei di chê altre bande? N.d.r.).
Al è clâr che i prins a no capî une fieste che e celebre il multiculturalisim a àn di jessi i nazionaliscj, tal 2011 la tiere che a talpassin le stentin ancjemò a capî.
Dut câs il spirt dai organizadôrs, ven a stâi la volontât di fâ tornâ a vivi la fradilance de ints dal centri Europe slontanânsi de nostalgjie, si lu leieve a clâr tai voi dai 500 partecipants a la sfilade, ta chei dal public, te omelie de Messe davuelte tal Domo gurizan dal arcivescul De Antoni e tes peraulis cul cûr in man di Paolo Petiziol, president de Associazion Mitteleuropa.
Michele Calligaris
VIERZIDURE – La Fieste dai Popui a Gurize, tra siums e atacs............
A Gurize l’Avost passât al è stât, par plui aspiets, une vore cjalt. La Associazion culturâl “Mitteleuropa” (www.mitteleuropa.it) e à inmaneât come tal 2010 la sô fieste tal cjâf lûc de antighe Contee, lassant Cormons (2009 e 2008) e il biel borc di Insìc, dulà che la ultime fieste e je stade fate tal 2007. La manifestazion, davuelte dai 18 ai 21 di Avost in ricuart de nassite dal Imperadôr Francesc Josef I, e vûl clamâ adun chei popui che te storie dal continent a àn tantis voltis vidût i lôr destins cjaminâ a pâr par fâ fieste e tornâ a cognossisi.


text:
Lucio al stave trancuîl. Al spiave il zardin denant de cjase di Franco, movintsi planc sul divan a niçul tal sotpuarti. Franco mi contave, e jo o butavi un voli par viodi se il vecjo niçul al tignive bot ai 112 chilos dal gno piçul. Lis vecjis sustis a varessin bevût vulintîr un got di Svitol, ma a ‘nt vevin passadis di piês.
«Chel Sabau al jere un bon frut. E ancje la Marie. Jê e lavorave, ma la cjase le tignive tant che la sale di un dentist. A pene che e à molât il lavôr, cun tant di panzon, si è metude a voltâ la tiere par slargjâ l’ortut. Lui nol jere robe di ostariis… al jere abonât a “Tuttomotori”. Ogni tant, cualchi pac de Cine (la solite cragnarie eletriche che a cjolin su internet e che no si rive mai a imbusâ te casselute des letaris), e plui di râr une cartuline de Romanie, ma pal rest, no si saveve che al fos. Par dîti, no ur ai mai puartade une cartele di Equitalia, o une multe, e in dì di vuê…».
«Nancje une multe?», lu interomp. «Marie mi à dit di un multe, timp fa…».
Franco si met a ridi.
«Sì, la multe di Pieri Renturin!».
«Eh?!».
Franco si met a contâ che e zirave la vôs che Pieri al veve cjapade une multe, cu la sô machine, intant che al jere ator cuntune siore che no jere la sô. Par prevignî i dams cu la sô femine, al veve tirât fûr dal sachetin la bale che al veve prestade la machine a Kosim, par fâi fâ biele figure cuntune femine, e che chel pote al veve profitât de sô gjenerositât, si jere metût a cori come un sassin e al veve cjapade une multe. «Viodistu, a fâ dal ben?», i veve dit Kosim ae sô femine. E ce altri podevial fâ cul fi dal paron? I veve tignût il sac.
Jo o cognossevi Kosim, e soredut o cognossevi Pieri Renturin. Kosim, doi minûts che lu vevi cognossût, al veve tirât fûr il telefonut par mostrâmi Marie che e jere ancjemò a Timisoara a spietâlu. Cuant che si fevelave di feminis, come che si fevele tra coleghis mascjos, cun vantariis e monadis, lui al stave zito e di bande.
Pieri, cuant che si fevelave di feminis, al jere chel che le veve di sglonfâ plui gruesse. Lui al veve taconade la putane plui frice in Austrie; lui, intant dal Meeting di Nuova Eucarestia, al veve convinte une zovine, che e voleve restâ vergjin, che al esisteve simpri un “plan B”; lui al jere stât in “viaç di lavôr” in Thailandie; lui al cognosseve miôr di ducj la psicologjie feminîl e al saveve che par tignî sot la tô siore, come che tu viodis che i fruts i dan un lamp di respîr, tu âs di tornâ a jemplâle. A Pieri i plaseve tant jessi, in plui che un pari di famee esemplâr, un mestri di vite. Mi pareve di viodilu, Pieri, denant de machine dal cafè ae CAMIN, che mi contave de furbade de multe. Pieri si sintive un mestri di vite a contâmi cemût che al parave ator la sô femine, tant che no si inacuarzeve che jo mi vergognavi par ducj i doi, e che o spietavi dome che si decidès a dâmi la comande, par podê stâ dôs o trê oris cence viodi la sô muse di purcit.
«Ma, ‘Sef, no tu sâs ancjemò nuie, crodimi!».
Jo mi ricjapi dai miei pinsîrs e o cjali i voi di Franco. Voi dulà che il blanc al jere deventât un zalit, avonde alarmant.
«Dimi…».
«No tu sâs cui che e jere la femine te machine cuant che al à cjapade la multe!».
A Franco i plaseve contâ. Tirâ pes lungjis.
«La siore in cuistion, che po tant siore no jere, e jere la badante dal barbe di Pieri Renturin. E jere la Ivanka! La cravuate che e sarès scjampade cun Sabau».
«Ce robe?!».
Franco al riduce. «Âstu capît, cumò?».
Jo mi lassi colâ cuintri dal schenâl de cjadree, che e crice no pôc, ma e ten.
Indulà mi jerio lât a imbusâ?
(5, al va indevant)
Igor Londero


text:
Ogni mês si fâs la lune e ogni dì si impare une. Cun di plui, ogni dì e je una date che e cjape sù un significât particolâr, di memorie, di fieste, di prospetive pal avignî. Chestis ricorencis, in tancj câs, a son ocasions sei par palesâ e par rinfuarcî une cierte cussience identitarie sei pe afermazion e pe promozion di valôrs o di dirits di fonde.
Si insuaze in chest contest la zornade dai 3 di Avrîl, la Fieste de Patrie dal Friûl. No je la uniche di cheste fate, ni vie pal an e ni ator pal mont. Par ce che al tocje il câs furlan al merete ricuardât ancje l’inovâl dal riviel de Joibe Grasse dal 1511, une pagjine de storie dal Friûl tornade a vignî discuvierte dome di resint che e je stade ocasion di riflession sul passât e di atenzion in cont de atualitât e dal avignî, daûr de formule de “Zornade furlane dai dirits”.
Propit vie pal mês di Avrîl si cjatin almancul altris dôs zornadis che a tocjin il passât e soredut il presint di popui e nazionalitâts in Europe. Ai 8 Avrîl al è il «Romano Dives», la Zornade internazionâl dai Rom, salacor la minorance «plui minorance» di dutis e la nazion cence stât par definizion. Al è l’inovâl de prime riunion dal Congrès internazionâl dai Rom (CIR), tal 1971 a Londre, e di in chê volte al è la ocasion par ricuardâ a dut il mont che a esistin la lenghe romanès, la culture romanì e il popul Rom. In Europe a son passe undis milions di lôr e a patissin ancjemò discriminazions di ogni sorte.
Viers la fin dal mês al è ancje un altri popul che al fâs fieste. Chê dai 28 di Avrîl e je «Sa Die de Sa Sardigna». Al è l’inovâl dal riviel fat tal 1794 a Casteddu e dopo ancje a Tatari e a L’Alguer. In chê volte i sorestants piemontês a vignirin parâts vie de isule e si vierzè une piçule stagjon di autoguvier e di tentatîfs di riforme istituzionâl e sociâl, fintremai tal 1796. Chei fats a vegnin lets cun “ocjai” sei auotonomiscj che indipendentiscj e di passe vincj agns chê date e je la «zornade dal popul sart» daûr de leç regjonâl de Sardegne numar 44 dal 1993.
Al diven di chê esperience ancje la poesie di Francesco Ignazio Mannu “Su patriotu sardu a sos feudatarios”, che e je deventade une cjançon innomenade. Chel cjant al ven calcolât tant che imni nazionâl dai sarts, ma tes sôs peraulis, là che si visin i sorestants di no jessi masse prepotents, si pues ricognossisi ancje inaltrò. ❚
✒ Marco Stolfo
FRIÛL EUROPE. Avrîl, timp di fieste: dal Romano Dives a Sa Die de Sa Sardigna............
Ogni mês si fâs la lune e ogni dì si impare une. Cun di plui, ogni dì e je una date che e cjape sù un significât particolâr, di memorie, di fieste, di prospetive pal avignî. Chestis ricorencis, in tancj câs, a son ocasions sei par palesâ e par rinfuarcî une cierte cussience identitarie sei pe afermazion e pe promozion di valôrs o di dirits di fonde.


text:
Significât e storie des celebrazions liturgjichis cul spadon in Friûl. Une messe che e fâs siet secui e che si diseve ancje in plui puescj rispiet a cumò
Il spadon al è adalt. Lu ten a dôs mans il diacun. Denant di lui il zagut vongolant il turibul al sborfe une fumate penze e odorose di incens che e ven taiade de lame. Il diacun al salude cu la spade la int che e jemple fûr di misure il domo di Cividât. Al veve cjantât il vanzeli de Pifanie te antighe tonalitât patriarchine, simpri cul spadon adalt e l’elm cu lis plumis rossis e blancjis, i colôrs di Cividât, e zalis e turchinis, i colôrs de Patrie dal Friûl. Prime al veve saludât i cjalunis, il clericât e i sorestants cul spadon intune man e un vanzeli preziôs e antigon ta chê altre.
Une manifestazion in costum par tirâ dongje turiscj? No! Al bastarès dîsi che a son scuasit siet secui che si fâs la Messe dal Spadon par dâi il rispiet che e merete. Ma la antichitât no jude a capî il significât di chei segns. Parcè si fasie alore cheste messe “dal spadon”? Di teoriis a ‘nd è almancul trê.
La prime. Tal 1366 al cjapà possès de Patrie il patriarcje Marquart di Randek, todesc de Svevie, dotôr di leç a Bologne e in confidence cul imperadôr Carli IV. Al è considerât tant che l’ultin patriarcje di sest che al guviernà il Friûl: al fasè sbassâ il cjâf a Vignesie, al tornà a cjapâ Triest e la Istrie e al fasè stampâ lis “Costituzions de Patrie dal Friûl” in vore fintremai a Napoleon. Dopo de prime e sflandorose messe te Basiliche di Aquilee e dopo de sentade dal Parlament de Patrie a Udin, il gnûf patriarcje al fasè il so ingrès a Cividât. Sentât te catedre dai duchis dal Friûl, al ricevè in don dal Vicedean la spade, simbul de sô signorie temporâl, che al metè vie inte sfodre blancje. E il spadon che si dopre ancjemò in dì di vuê a Cividât te messe de Pifanie al puarte incidût il non di Marquart e la date dai 6 di Lui dal 1366. Ma, ancje se i cividins i tegnin une vore, chel spadon, daûr la fate, al è di un secul dopo e la cerimonie di chê volte e je dal dut diferente di chê che si fâs cumò.
La seconde. Il patriarcje Bertand di S. Geniès, pai furlans Beltram, al doprà cussì ben il pastorâl di vescul che al fo fat beât. Ma al doprà ancjetant ben la spade par difindi la Patrie sei dai nemîs di fûr sei di chei di cjase in Friûl. E lu fasè cussì ben che no jal perdonarin: al fo sassinât ai 6 di Jugn dal 1350 tai prâts de Richinvelde. Un dai siorats plui cjaviestris al jere il cont di Gurize. E al è propit par dâi une regolade al cont che Beltram al scuen meti sot assedi la citât. Al rive sot lis muris di Gurize la vilie di Nadâl dal 1340. Lis monts a son blancjis di nêf. Al ven scûr: e je la gnot di Nadâl, une vore frede.
Ducj i soldâts a pensin ae famee, al çoc nadalin sul fogolâr. “Non è pussibil passâ cussì la gnot sante de nassite dal Signôr!” al sbroche il patriarcje. E al ordene di tirâ sù un altâr tal mieç des tendis. Ae lûs rossite des torcis dut l’esercit de Patrie al è inschiriât, cui conts di Ortemburg in prime file, ducj cu lis armaduris lustris intor, pronts tal câs di une surtide dai gurizans. Ancje Beltram, e cun lui Gjilbert, abât di Mueç, al met sù i paraments pe messe parsore de armadure di fier. Tal frêt, sot lis stelis, il Patriarcje, vescul e vuerîr, cjavei di arint e stature imponente a dispiet dai siei 80 agns, al celebre une messe cussì comovente che i stes gurizans, inmagâts de sene, le amirin dal alt de lôr toratis. Tancj a àn motivade la messe dal spadon cun chest avigniment gurizan. Invezit, ancje se une vore biel, la origjin e à di jessi cirude inaltrò.
La tierce. Nus ven in jutori Gerard Schwedler de Universitât di Heidelberg, studiôs forest di robis furlanis, là che i nostrans nol somee che a vedin cirût masse. Il todesc al dimostre che la olme juste e je chê des messis di Nadâl cu la spade che si fasin in Gjermanie, clamadis Schwertmesse. E che il prin al fo l’imperadôr Carli IV che, te messe dal 1347 a Basilee, al “leiè a vôs fuarte il vanzeli cu la spade disfodrade in man”.
Si sa ancje che a sugjerî al imperadôr la gnove al fo nuie di mancul che il so conseîr Marquart di Randek, par dimostrâ, cun chê “liturgjie politiche”, la potence dal imperi tal moment plui sacri dal an. E alore e torne juste la origjin de nestre “messe dal spadon” peade ae figure di Marquart. Deventât patriarcje, al impuarte in Friûl chê cerimonie par marcâ il “so” podê spirituâl e, tal stes timp, temporâl. Di chê volte si fasè messe cu la spade ogni gnot di Nadâl a Aquilee (fin al 1751 ma cumò tornade a cjapâ), a Gurize fin al 1905 e a Udin fin al 1848.
Ta chel an, daûr dai ordins dal maressial Radetsky, i cjalunis di Udin, cu la sbigule di jessi fusilâts, a consegnarin daurman il spadon al Comant de Provincie dal Friûl.
La “Messe dal spadon” e je duncje une tradizion viere di secui che e memoree il dopli podê spirituâl e politic dal Patriarcje di Aquilee sul stamp dal Sacri Roman Imperi todesc. E nus permet, ancje vuê, di partecipâ a une des liturgjiis plui singolârs e sugjestivis che la Glesie e vedi mantignût, che nus ricuarde la storie gloriose dal Friûl e nus vierç al messaç di pâs dal Nadâl. ❚
Diego Navarria


text:
Ai 24 di Novembar
Sant Crisogun, vescul e martar
Memorie
Crisogun al è ricuardât tant che martar intal Martirologji jeronimian e tant che vescul inte liste dai vescui di Aquilee. La passion di sante Anastasie (secul V) e riferìs che Crisogun, par ordin di Dioclezian, al è stât menât «ad Aquas Gradatas» e li decapitât. Cun dute probabilitât il martar al è stât sepulît li, come che nus conferme la iscrizion «Beatissimo martyri Chrysogono» cjatade intun sarcofac dal cuart secul te localitât clamade «Sant Canzian». A Rome e je une glesie une vore antighe dedicade a Crisogun e il so non al è ripuartât ancje intal Cjanul roman. Chest al à fat in mût che la sô venerazion si slargjàs di plui. Si cjate une imagjin di chest martar ancje intun mosaic di Ravene dal sec. VI. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
(L)Int Autonomiste / Al esam di maturitât cu lis dispensis sul nestri sîtDree Valcic
✽✽ E je une grande buse intal percors che planc a planc al è daûr a fâ l’insegnament de lenghe furlane inte scuele. Plui che une buse o podaressin definîlu un gorc che al va a pericul di gloti ducj chei si movin in chest setôr fondamentâl de nestre culture identitarie.✽✽ Si cjatìn di fat […] lei di plui +
L'Editoriâl / Risierve di valôrLeonardo Giavedoni - Buenos Aires
In ciertis tribûs o tes grandis fameis il cjâf grup al vignive nomenât patriarcje. Di solit e jere la persone plui anziane, une vuide naturâl. invezit, tal mont religjôs, in particolâr tal Orient Cristian, il patriarcje al jere un primât eclesiastic poiât su facoltâts e prerogativis che i davin une posizion di supremazie tes glesiis […] lei di plui +
Salon Internazionâl dal Libri di Turin 2023Redazion
La Patrie dal Friûl e je presinte pe seconde volte tal Salon Internazionâl dal Libri di Turin cul so mensîl, l’unic in leghe furlane e cu la sô golaine “La machine dal timp” che e vegnarà presentade vuê joibe ai 18 di Mai aes 5 sore sere tal stand istituzionâl de Regjon Friûl – Vignesie […] lei di plui +
COROT. Nus à lassâts Sergio SalviRedazion
Domenie ai 23 di Avrîl, a la etât di 90 agns, nus à lassâts Sergio Salvi, un grant amì de lenghe furlane e di dutis lis lenghis minorizadis. «Scrittore, poeta, storico delle lingue minoritarie» lu definìs la Wikipedia taliane, al è stât chel che par prin al à jevât su il vêl su la cuestion […] lei di plui +
Vuê al è il 3 di Avrîl, si fâs la Fieste de Patrie. Fûr la bandiere dal Friûl! Mandi a ducj i furlans! Buine Fieste de Patrie!............
Chest an si davuelç ai 16 dal mês la celebrazion che e memoree l’inovâl dai 946 agns de nassite dal Stât Patriarcjâl 3 di Avrîl dal 1077: une date fondamentâl pe origjin de nestre identitât di popul furlan, dal moment che propit cheste zornade e je considerade in maniere uficiâl tant che chê de nassite […] lei di plui +
Glesie Furlane / Grop amîs di pre Toni. Program dai events pal 2023
1) Vinars ai 21 di Avrîl a lis 20.30, inte Sale Riunions di Vile Zamparo a Basilian, presentazion de gnove edizion dal libri di pre Toni “Fantasticant”.Relatôr: Roberto Iacovissi.In colaborazion cun Glesie Furlane.2) Sabide ai 22 di Avrîl, a lis 3 e mieze dopomisdì, in vie Friuli a Visepente, “5e Cjaminade libare – Pai trois […] lei di plui +


text:
Masaruelis: par ogni timp
Home Trois Troi Furlan Cuinte tape Masaruelis Foto 1
Masarolis - Montemaggiore
Località attraversate
Inte plaçute di notâ un complès edilizi interessant che al rimonte, intes parts plui antighis, al XVII secul (cemût che al è scrit te iscrizion incidude: "1670 Leonardo Macorig"). Il rest de costruzion al è dai secui XVIII - XIX, cemût che si capìs des dôs datis siguris (1854 e 1865) incidudis sul prospet dal cuarp centrâl.
Al pelegrin in mont nol à di mancjâi il necessari par protezisi in câs di brut timp.
Steme comunâl
di Toreàn
Masarolis - Montemaggiore
Località attraversate
Steme comunâl
di Toreàn
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
A sclarî ai fruts cemût protezisi des “besteatis”, cumò che ben planc si pues tornâ a saltâ fûr di cjase, a rivin Free&Ulli, la moscje simpatiche e il grues crot protagoniscj de gnove iniziative metude in vore de ARLeF – Agjenzie Regjonâl pe Lenghe Furlane. A son i personaçs de schede a fumets par furlan “Free&Ulli e lis besteatis”, distribuide in anteprime ai 250 fruts dal Comun di Murùs intal kit che l’Assessorât aes Politichis sociâls al à prontât pai siei piçui citadins, e che ur à fat rivâ midiant dai volontaris de Protezion Civîl. Intal kit dal Comun, a son ancje dôs mascarutis che si puedin lavâ e tornâ a doprâ e la “Guida Galattica al Coronavirus”, un librut nassût de colaborazion dai cuatri museus talians dai fruts.A meti in maniere simboliche il prin kit intes mans di Alice, piçule citadine di Breçà, a son stâts il president dal ARLeF, Eros Cisilino, la Sindiche di Murùs, Albina Montagnese e la assessore aes Politichis Sociâls, Manuela Liva.
«Cun grant plasê si sin metûts dongje dal Comun di Murùs in cheste iniziative impuartante – al dîs il president Cisilino -. Il nestri Free&Ulli e lis besteatis al è un progjet realizât di pueste pai plui piçui, doprant la lenghe furlane e il fumet, tant che struments bogns par sclarî – cuntun lengaç sempliç – trop che al sedi impuartant protezisi. O vin sielzût di fâlu cun doi personaçs che i fruts a cognossin, che a animin tantis bielis storiis contadis ancje te trasmission televisive Maman!, e che a son il risultât de creativitât de ilustradore Patrizia Geremia. La schede si pues discjamâle dal nestri sît e o sin daûr a fâ ancje la version video che e sarà promovude intai prossims dîs sui nestris canâi socials. Il nestri obietîf al è chel di rivâ a ducj i fruts dai comuns furlanofons. La promozion de salût doprant la lenghe furlane, al è un dai intervents specifics li che la Agjenzie e je daûr a lavorâ in chest moment, cemût che a dimostrin lis tantis iniziativis metudis in cjamp dutune cu la Protezion Civîl e cu la Direzion Salût de nestre Regjon»
«Cun cheste iniziative, destinade a ducj i fruts fin ai 11 agns – e sclarìs la Sindiche Montagnese – o vin volût rispuindi aes tantis domandis che i nestris fruts si fasin, par che a puedin acetâ e capî miôr i limits e i vincui che cumò a frenin la lôr vivarosetât, la voie di vicinance cun chei altris fruts, e ur disìn: vêt fiducie inte sience, vêt fiducie in nô adults, vêt fiducie in voaltris, parcè che al larà dut ben!».


text:
Dongje des declarazions di solidarietât rivadis di plui bandis, il prin at concret al è stât chel dal conseîr regjonâl de Slovenska Skupnost / Union Slovene, Igor Gabrovec (te foto), che al à presentât une interogazion al president de Regjon là che si domande ae aministrazion regjonâl di rindi cont di cheste situazion e di proviodi a superâle (intal spazi dai coments o cjatais il test dal comunicât stampe de SSk). Si trate di un at impuartant ancje parcè che al dimostre, contrari di ce che cualchidun al va ator a dî, che e esist une solidarietât reâl tra cui che si bat pai dirits dai slovens e cui che si bat pai dirits dai furlans.
Sul Gazzettino di sabide o cjatìn, par bocje dal assessôr Roberto Molinaro, la prime rispueste de bande dal esecutîf regjonâl (intai coments o metìn dut l’articul). Nol è di vê pôre – al dîs l’assessôr – parcè che i bêçs a saltaran fûr. Chel istès, a son almancul doi ponts che a meretaressin sclarîts:
1) L’assessôr al dîs che “Non è vero che la Regione ha azzerato i contributi per le trasmissioni in lingua friulana nelle radio e televisioni private”. Ma se inte finanziarie pal 2010 o vevin zero euro par cheste vôs e inte manovre di assestament di belanç o ‘nt vevin simpri zero, cemût si puedial dî che no son stât azerâts?
2) Se e je vere che i programs par furlan a saran finanziâts, cun cuâi bêçs si fasaraial? L’assessôr al rispuint “Con i fondi che si renderanno disponibili nella finanziaria 2011”. Se i fonts de finanziarie 2008 a levin pes convenzions pal 2009, chei dal 2009 pes convenzions pal 2010, chei de finanziarie pal 2011 no larano a finî tes convenzions pal 2012? No mancjial un an? O si pensial di meti dut intun i fonts par doi agns (ametût che suntun belanç anuâl al sedi pussibil)?
Nô o restìn in spiete di rispuestis, miôr ancjemò se compagnadis di ats concrets…


text:
robis di viodi
palaçs, glesiis, puescj interessants
Palaçs, glesiis, edificis civîi a son testemoneancis preseosis de storie e scuviertis straordenariis de bande dal osservadôr atent e curiôs che al passe par chestis stradis. No stait a pierdisi i lûcs principâi di interès de Concje Tumiecine.
Damâr - Te tradizion dal gjambar
-
Fontane di piere
Damâr - tal mieç dal paîs
Clamade “fontane grande”, cheste vascje di piere monolitiche, che si cjate tal mieç dal paîs e che e je datade 1697, e je tra i “monuments” plui impuartants dal comun.
-
I segns de sacralitât
Glesiis a Damâr
In plui de Parochiâl dal votcent intitulade a Sant Nicolau e fate sù di Girolamo D’Aronco di Glemone, pari dal innomenât Raimont, a Damâr si pues lâ a viodi ancje la Glesie di Sant Valentin, une costruzion di fature semplice che e va indaûr al 1600 e la Gleseute votive de Maine, tornade a fâ sù dopo dal taramot dal 1976.
-
Lagut Cison
Damâr
Si pues rivâ a chest lagut, che al è un sfuei di aghe artificiâl, lant jù de strade statâl par une stradute che e passe denant dal mulin vieri Rainis. Il lagut al è adatât par fâ la pescje sportive o ben par cjaminâ cun trancuilitât su lis sôs spuindis cjalant cigns e razis che a corin a fîl di aghe.
-
Pissande dal riu Favarinis
Damâr
Un salt di aghe di cualchi desene di metris al da vite a cheste pissande sugjestive che e cor vie dentri di un foran de mont Mariane.
CJAVAÇ - Te val dal lât
-
LÂT DI CJACAÇ
Al è il lât naturâl plui grant dal Friûl Vignesie Julie e aprûf des sôs spuindis, tes domeniis cjaldis vie pal Istât a rivin vacancîrs e int dal puest par cjapâ soreli, par fâ mirinde e par polsâ te ombrene sot dai arbui.
-
Plêf di Sant Stiefin
La Plêf di Sant Stiefin e je stade fate sù suntune alture, pôc lontan dal paîs, e tal passât e je stade doprade ancje come pont di difese e di control. Vuê la costruzion e à ancjemò lis liniis semplicis dal Sietcent in gracie de ricostruzion atente che e je stade fate dopo dal taramot. Sot de glesie si pues lâ a viodi un piçul Antiquarium che al mostre, midiant di un interessant percors espositîf, la storie dal puest e de costruzion religjose.
-
Fuart de Mont di Feste
Cjavaç
Fat sù suntun cret che si distache di cirche 1000 metris des rivis setentrionâls de Mont di Sant Simion, il fuart de Mont di Feste al è stât ogjet di une difese lezendarie par permeti la ritirade des trupis talianis de Zone Cjargne inte prime vuere mondiâl.
TUMIEÇ - Citât di grande mode tal ‘700
-
Glesie di Sante Catarine
Tumieç –Place Mazzini Di origjin medievâl, ma tornade a fâ sù dal dut tal 1700, la Glesie di Sante Catarine e je, di simpri, un pont di riferiment religjôs e sociâl pai abitants di Tumieç.
-
Domo Sant Martin
Tumieç – Place XX Setembar
Il Domo di Sant Martin al rapresente l’edifici religjôs plui impuartant de citât. Fat sù tal Sietcent, al merete une visite ancje dentri, dulà che a son conservadis oparis dai pitôrs venits Fontebasso, Novelli e Diziani e ancje la serie dai Apuestui, fate dal plui grant pitôr cjargnel dal Sietcent, Nicola Grassi.
-
Museu cjargnel des arts popolârs “M. Gortani”
Tumieç – centri storic
Cul so patrimoni di ogjets e documents cetant siôr al è un dai plui grancj museus etnografics a nivel European. Lis colezions, midiant di documents e di ricostruzions, a presentin un aspiet impuartant de societât cjargnele dal XIV al XIX secul.
-
Palaç Frisacco
Tumieç - centri storic
Poiât dentri dal centri storic tal borc vieri de roie, par difûr l’aspiet di Palaç Frisacco (XVIII) al è rindût zentîl par vie des liniis semplicis fatis tal Sietcent, des profiladuris in piere sculpide dai barcons e dal porton de jentrade. Par une vore di timp al è stât la sede de canoniche. Vuê, dopo de ristruturazion, fate dopo dal taramot dal 1976, al è destinât a centri espositîf civic par mostris di art.
-
Tor Picote
Tumieç
Pôc sore de citadine, da pît de Mont Strabût, si jevave il cjistiel o ben il palaç patriarcjâl. Al jere cenglât cuntune fuesse de bande de mont e cuntune muraie che e sierave i lûcs vicins lant jù fin a val. Tra il 1477 e il 1479 e fo fate sù la Tor Picote par difindi il borc e il cjistiel de menace dai Turcs. Lant sù a pît di vie Cascina, une strade laterâl di vie Rome, si pues rivâ a Pra-Cjistiel, dulà che al jere il Cjistiel e po si rive sù te Tor Picote. Di culì la viste e domine su dut il paisaç che al è ator e su la citât stesse.
-
Cjase Janesi
Tumieç - Centri storic
Residence antighe de famee Janesi che e pues jessi stade fate tal XV-XVI secul, e rapresente une des pocjis sorevivencis di edilizie civîl tarde medievâl presintis in citât. La façade, cumò di muradure cu lis pieris a viste, in origjin e veve di jessi cuvierzude di afrescs cun motîfs gjeometrics. Al reste cualchi segn tai tocs conservâts te part alte de façade. A son une vore carateristichis lis biforis cul arc formât di trê arcuts plui piçui e tignudis sù di colonutis in stîl gotic venezian.
-
Il Borc di Dieç
Il Borc di Dieç
Il Borc di Dieç al è spes clamât “il paîs dai arcs” par vie che culì a son tantis cjasis cun puartis o ben portâi fats a forme di arc, ma Dieç al conserve ancje altris particolaritâts artistichis e architetonichis scomençant des testemoneancis archeologjichis cjatadis fûr sot des glesiis di Sant Florean, di Sant Pauli e di Sant Vît e dongje de zone clamade Cjistiel dal Broili, fintremai ai mulins dal Sîscent. Un di chescj, il Mulin dal Flec, al funzione ancjemò in dì di vuê.
-
Plêf di Sante Marie di là de Bût
Tumieç
Fate sù intun puest frecuentât fin dal periodi pre-roman, la glesie e fo tornade a fâ sù tal XVI secul e i tornarin a meti man tal 1856. Dentri e à doi altârs in len di buteghe cjargnele fats tal 1700 e un batisteri in piere sculpide.
-
Biotop di Curiedi
Tumieç – Fusee
Al è un dai ambients naturâi plui interessants de Cjargne. Un troi naturalistic, furnît e prontât cun panei didatics, i permet al visitadôr di traviersâ dute la zone caraterizade di trê grandis torberis e di une varietât vegjetâl cetant siore.
VERGEGNAS - Il paîs dal marmul ros
-
Pissandis flum Arzin
Vergegnas
Il flum Arzin al da vite a une schirie di pissandis une vore sugjestivis. I salts di aghe, cenglâts di boscs di faiâr vivarôs, si dan la volte cun vascjis di erosion e pocis fondis e cetant verdis.
-
Lât di Vergegnas
Il lât di Vergegnas al è un piçul ma inmagant spieli di aghe di origjin artificiâl incalmât tal cûr di une val verdissime. Lant pal puint che i passe parsore si pues cjapâ il troi dilunc vie pes rivis dal lât o ben, lant indenant su pe strade di rive sù, si pues rivâ li de Madone “da Saleta” (di La Salette) e tai borcs di Dueibas e Pusea.
-
Sît Archeologjic dal Cuel di Maceit
Vergegnas – frazion Cjauias
Lis struturis e i reperts cjatâts tal sît archeologjic dal Cuel di Maceit a sigurin une frecuentazion umane di cheste zone a scomençâ dal IV mileni p.d.C. fin ae Ete di Mieç. E propit a chest ultin periodi a van indaûr i rescj, che si puedin viodi benon, di une tor di vuardie che e fâs part di une struture fortificade plui grande.
-
Plêf di Sant Martin
Vergegnas – frazion Vila
La Plêf di Sant Martin e je stade torade a fâ sù des fondis e slargjade tal secul XVIII (tra il 1730 e il 1778) daûr dal progjet dal architet tumiecin Domenico Schiavi. Passât il puarti de jentrade, il cuarp de glesie al è dividût in trê navadis. Furniments e afrescs preseâts dal 1700 a completin il didentri.
-
Vie Storiche dal marmul ros
Vergegnas –Val di Nenglâr
Percors ben furnît che al puarte a discuvierzi la antighe gjave di marmul ros: si trate propit di un museu di archeologjie industriâl a cîl viert, fat recuperant percors e manufats che a fasevin part dal antîc procès di estrazion dal marmul.
-
Art Park
Vergegnas – frazion Vila
A Vila Egidio Marzona, colezionist di art contemporanie, al à metût sù l’Art Park, un parc particolâr di art contemporanie dulà che a son ospitadis oparis di artiscj come Bruce Neuman, Richard Long, Sol LeWitt, Dan Graham, Robert Berry, esponents di nomee internazionâl di corints culturâls leadis ae Art Puare, ae Land Art e al Minimalisim.


text:
Liefer- bzw. Versandgebiete
Althofen, Ebenthal in Kärnten, Feistritz im Rosental, Feldkirchen in Kärnten, Ferlach, Friesach, Gallizien, Glanegg, Globasnitz, Grafenstein, Kappel am Krappfeld, Keutschach am See, Klagenfurt am Wörthersee, Köttmannsdorf, Krumpendorf am Wörthersee, Lendorf, Lesachtal, Liebenfels, Ludmannsdorf, Magdalensberg, Maria Rain, Maria Saal, Maria Wörth, Micheldorf, Moosburg, Poggersdorf, Pörtschach am Wörther See, Rosegg, St. Georgen am Längsee, St. Jakob im Rosental, St. Kanzian am Klopeiner See, St. Margareten im Rosental, St. Urban, St. Veit an der Glan, Schiefling am Wörthersee, Steindorf am Ossiacher See, Steuerberg, Techelsberg am Wörther See, Velden am Wörther See, Villach, Völkermarkt, Wernberg, Zell


text:
Risultati ricerca
Includi: tutti i seguenti filtri
Elementi trovati: 14
Monografia a stampa
Comunicare in lingua friulana = Comunicâ in lenghe furlane / a cura di = par cure di Franco Finco e Alessandra Montico ; testi di = tescj di Anna Bogaro, Giuseppe Mariuz, Mario Martinis
Udine : Forum, 2010
Sul front.: Università degli Studi di Udine = Univeritât dal Friûl, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl.
Monografia a stampa
Comunicare in lingua friulana 2 = Comunicâ in lenghe furlane 2 / a cura di = par cure di Federico Vicario ; testi di = tescj di William Cisilino, Franco Finco, Pier Giorgio Sclippa, Federico Vicario, Luisa Villotta
Udine : Forum, 2013
Sul front.: Università degli Studi di Udine = Univeritât dal Friûl, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl.
Monografia a stampa
Contribuzion par une bibliografie, 1945-1997 / Centri Interdipartimentâl pe Ricercje su la lenghe e la culture dal Friûl = Centro Interdipartimentale per la Ricerca sulla lingua e la cultura del Friuli ; [presentazion Raimont di Strassolt ; jentrade Licio De Clara]
Udine : Forum, 1998
Il nome dell'ente è in testa al front. - Con uno scritto introduttivo di Angelo Pittana.
Monografia a stampa
Dizionari talian-furlan di edilizie e costruzions = Dizionario italiano-friulano di edilizia e costruzioni / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Dana Concina, Rosalba Della Pietra, Valentina Piccinno, Giovanni Pietro Biasatti, Carlo Puppo, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan di industrie, cumierç e imprese = Dizionario italiano-friulano di industria, commercio e impresa / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Sara Cuomo, Kelly Di Lazzaro, Sandro Sillani, Alessandro Carrozzo, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan di informatiche e gnovis tecnologjiis = dizionario italiano-friulano di informatica e nuove tecnologie / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Federica Angeli, Fabio Boltin, Carlo Puppo, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan di viabilitât e traspuarts = Dizionario italiano-friulano di viabilità e trasporti / a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Matteo Cendou, Angelo M. Pittana, Federico Vicario, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan dal ambient = Dizionario italiano-friulano dell'ambiente / [a cura di = par cure di Federico Vicario e del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl]
Udine : Provincia di Udine, c2006
Monografia a stampa
Dizionari talian-furlan di dirit = Dizionario italiano-friulano di diritto / [a cura di = par cure di Federico Vicario ; CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl]
Udine : Provincia di Udine, c2006
Monografia a stampa
Udine : Forum, 2013
Sul front.: Centri Interdipartimentâl di ricercje su la culture e la lenghe dal Friûl = Centro Interdipartimentale di ricerca sulla cultura e la lingua del Friuli


text: Martars ai 14 di Fevrâr 2017, int dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl e assist al funerâl in Baldassarie, a Udin, dal amì e preseât studiôs Alfredo Orzan, mancjât ai 12, mestri elementâr e valent cultôr de storie locâl oltri che testemoni fûr dal ordenari di chê tant preziose sociâl-culturâl dal “Friûl austriac”, che lui al jere di là, di Sant Laurinç di Mosse. Tal 2013 al veve vude la targhe civiche di merit che ogni an lis dôs fradaiis a proferissin a int di Udin che e ven di fûr su la ocasion dal Complean de Citât.


text:
Une composizion
par dâi anime e cûr ae Cjargne
Si invie cun chest numar une rubriche musicâl par investigâ i sunôrs, lis peraulis e lis melodiis plui preseadis, amadis, rapresentativis de Patrie dal Friûl. Lant propit a cirî, studiant, domandant, coinvolzint esperts, apassionâts, cultôrs e diretôrs di bandis, corâls, cjantôrs, musiciscj. Cussì di podê sondâ cuale che e je in dì di vuê, o di tradizion, la cjançon, la composizion plui sintude e cjantade di ogni determinade comunitât dal Friûl, sedi orientâl che ocidentâl, de mont ae plane ae marine. Un compendi di furlanetât musicâl cun ogni mês une cjante, une composizion, gnove o vecje nol impuarte, ma che e sedi soredut sintude e mantignude di ogni clape de Patrie dal Friûl.
Un viaç apassionât che al tache de tiere di Cjargne cuntune composizion no propit storiche, ma anzit pluitost resinte, componude tal 2001 e presentade la prime volte in chel stes an pe Fieste di Sant Martin, patron di Tumieç, tal Domo, cun tant di orchestre e ben trê corâls: di Paulâr, Tumieç e Paluce. L’autôr de musiche e dal test al è il cjâr mestri e compositôr Giovanni Canciani, grandissime figure de culture in Friûl, che al è mancjât ai 19 di Dicembar dal an passât. Come che lui stes al à contât, chest imni de Cjargne, intitulât “Carnorum Regio”, al à scrit di butade e la struture, sore di un implant armonic par côr a cuatri vôs, une grande orchestre e soliscj, e ricalche la ande des melodiis popolârs, duncje di intuizion imediade e cetant facile di memorizâ.
Une cjantose che e à subit cjapât tal profont il cûr e lis orelis de int, in virtût de sô grandece costrutive, di impat sigûr, e tal stes timp par vie de cualitât rare di rivâ a jessi subit familiâr, e duncje che ducj le puedin cjantâ. L’imni al cjape il titul di un scrit di Plinio il Vecjo che, inte “Naturalis Historia”, al conte de Carnorum Regio, la regjon dai cjargnei, che un altri tant che Tito Livio al dîs bagnade de aghe, e duncje si rive a considerâ che la colonie di Aquilee e jere stade derivade o ben fondade su pe Carnorum Regio, che inte protostorie e cjapave dentri dut il Friûl.
Il mestri Canciani plui voltis al à declarât – ancje a mi che o scrîf – che cheste composizion e à la intenzion di dâi anime e cûr ae Cjargne inte sô interece, di là dai cjampanilisims. E je ancje une sorte di provocazion ae politiche dal teritori, dispès masse disinteressade a risolvi pardabon i problemis de mont.
“Carnorum Regio” al è ancje il titul dal cd jessût tal 2003 indulà che in plui dal “Imni de Cjargne” a son contignudis altris grandis composizions di Canciani, tant che il “Kyrie Solemnis” par Sant Ilari, patron de Cjargne.
“Carnorum Regio” al ven cjantât e sunât di plui o mancul dutis lis corâls e bandis cjargnelis in variis ocasions; e je resinte la propueste, no inmò uficiâl, di usâ chest imni ancje par vierzi lis partidis dal campionât cjargnel di balon. ❚
Alessio Screm


text:
Mandi Bete!
Mandi nono! Cemût sêstu vuê?
Ah, la vecjaie! O soi chi di vuê di matine a cirî di ricuardâmi une robe.
Ce robe, nono?
O ai di clamâ il spacecamin prime che al vegni l’Invier, par viodi de nape! Ma no mi visi plui il non di chel che al ven di solit. Al à di jessi il cusin dal nevôt de femine di Vigji, o forsit al jere il fradi de gnece dal copari dal fi di Agnul.
Âstu provât a googolâ?
Par gjavâmi di cjâf il pinsîr? Ma a mi mi covente pardabon un spacecamin, no soi dome preocupât pe memorie!
Par chel o dîs: âstu provât a googolâ?
E par fâ ce? Netâmi la nape cuntun maion?
Ce jentrial il maion?
E dopo, nol è che e sedi propit la mê ativitât preferide.
Ma cuale, nono?
Gucjâ! Lu faseve la none, no jo! Se propit o ai di fâ alc par passâ il timp e gjavâmi i pinsîrs, o voi te ostarie a zuiâ di briscule. E soredut, par netâ la nape a coventin i imprescj juscj, no dal sigûr un peçot di lane!
“Googolâ”, nono! No gucjâ! Al ven di “Google”.
Cudul?
Google, nono, un motôr di ricercje.
Ma ce varessio, di cjapâ sù la machine e di lâ a cirî un spacecamin cussì a câs?
Nissune machine, nono, al è dut dentri di un computer.
Il motôr?
Sì, nono: tu scrivis ce che tu stâs cirint e lui lu cjate. E stant che il motôr di ricercje plui famôs di ducj si clame “Google”, cirî su internet si dîs “googolâ”.
Mh… e a ce vadial?
Ce?
Chest Google. Vadial a nafte? Tu mi âs dite tu che al è un motôr! Isal eletric?
Ma no, nono! Si clame “motôr di ricercje”, ma nol è un motôr come che tu lu intindis tu! Lu clamin cussì parcè che tu tu i dâs il comant e lui al cîr di bessôl. Cjale, tal fâs viodi sul telefonut: tu tu scrivis “spazzacamino” e tu frachis chi. Tu spietis un moment… veju chi: ti tire fûr ducj i spacecamin chi ator.
Come un elenc telefonic?
Une robe dal gjenar, dome che tu puedis cirî di dut, cualsisedi robe che e sedi su Internet, no dome buteghis o artesans o personis cul telefon.
E al sa dut? Plui di Catine, chê de ostarie?
Al sa in pratiche dut, nono.
Fasimi viodi chescj spacecamin… Isal ancje il cusin dal nevôt de femine di Vigji?
Chel no lu sai, nono. Google no ti scrîf mighe ducj i parintâts!
Lu savevi jo! Alore disi al to “cudul” che prime di svantâsi di savê dut, al à di vignî chi a fâsi cuatri tais e a imparâ un pôc di chei plui vecjos! ❚
pre Antoni Beline


text:
A vinci une ricercje di doi fantats dal Stringher dedicade a “Lis peraulis de enogastronomie furlane”
Zovins e storie, il premi de Fondazione Friuli al va a doi students dal istitût Stringher e a un student dal Sello. Il premi “Fondazione Friuli Scuole”, rivât ae cuinte edizion, al è stât assegnât pe categorie “elaborât storic” a Matteo Di Benedetto e Fabrizio Giusto dal istitût Stringher e, pe categorie “lavôr artistic”, a Simone Galfano dal liceu Sello. La edizion 2022, inmaneade simpri in colaborazion cu la associazion Friuli Storia, e à vût tra i siei temis “Il Friûl tai secui e tal mont”: ai partecipants al jere stât domandât di studiâ la storie de regijon dentri dal contest internazionâl. Di Benedetto e Giusto a àn realizât une ricercje origjinâl sui prodots alimentârs locâls intitulade “De tiere al plat. Lis peraulis de enogastronomie furlane”: il lavôr al cjape in considerazion i ingredients principâi, dai cereâi ai liùms, aes cjars, lant a analizâ sedi la etimologjie dai nons in furlan che lis manieris che si doprin in cusine. Galfano al à invezit presentât un video che al rapresente un viaç tai lûcs simbul de regjon, dal fontanon di Goriude in val Racolane al sacrari di Redipulie, ai puescj dal taramot, fintremai ae stazion di Triest.
◆ La cerimonie di premiazion e je stade fate al cine Visionario di Udin cu la partecipazion dal president de Fondazione Giuseppe Morandini, l’assessôr Fabrizio Cigolot e il president de jurie Andrea Zannini de Universitât dal Friûl, moderâts dal diretôr dal Messaggero Veneto Paolo Mosanghini. «Chest concors – al à dit Morandini – al à une valence particolâr par vie che al intint coniugâ il studi dal passât dal nestri teritori cu lis gnovis tecnologjiis. Di fat, par frontâ la complessitât dal reâl o vin di meti dongje lis competencis umanistichis, e tal stes timp cognossi lis nestris lidrîs».
◆ «I students – al à spiegât Zannini – a àn interpretât il teme dal concors in maniere origjinâl, sotlineant i leams de storie dal Friûl e dai furlans cu la storie plui in gjenerâl, e dant une vore di atenzion ae storie viodude come trasmission di esperiencis jenfri gjenerazions». Chest an il concors al à vût ancje il coinvolziment des trê scuelis secondariis di prin grât di Udin: i students dal Bearzi a àn ideât dôs pagjinis Facebook dulà che a àn contât a vons e gjenitôrs un pâr dai events significatîfs dal Nûfcent. I students de Bellavitis a àn fat un video su lis puartadoris cjargnelis de prime vuere mondiâl e chei dal Ucellis a àn prontât un cuistionari indreçât a vons e gjenitôrs, par contâ cemût che e je cambiade la vite jenfri dôs gjenerazions. Viodûts i bogns risultâts, la Fondazione e sta valutant la oportunitât di dedicâ la prossime edizion aes scuelis mezanis, cuntun premi di pueste par lôr. ❚


text:
Interviste cun Remo Cacitti, in ocasion de presentazion dal volum di Glesie Furlane
“Il pastore di Aquileia” e in spiete de visite dal vescul di Rome Benedet XVI.
Tal 2008 Dree Venier lu veve intervistât su La Patrie dal Friûl di Dicembar pal so libri cun Corrado Augias. Dopo passe 2 agns o vin tornât a contatâ il prof. Remo Cacitti par presentâ in anteprime un altri volum, cheste volte no so, “Il Pastore ad Aquileia” dal dot. Gabriele Pelizzari.
Prof. Cacitti, nus presential l’autôr dal studi?
Cun plasê parcè che al è un che o ai tirât sù jo, che no ai tirât sù fîs, ma une “progeniae spiritualis” e il dot. Pelizzari al è un dai miei arlêfs che o ai vût a Milan. E lui al è un di chei che si disarès che i “paris a àn braure” parcè che chest libri al è il risultât di 10 agns di fadiis e di ricercjis che a àn puartât la vore iniziâl, nassude come tesi, fint a cheste siore edizion di vuê.
Ce significât aial chest titul?
Gabriele Pelizzari al partìs de leture dal mosaic di Aule sud de basiliche di Aquilee tant che un grant manifest par figuris di une grande opare des origjins cristianis che al è “Il Pastôr” di Erma”.
Ce colegament isal tra “Il Pastôr di Erma” e Aquilee?
Al è dopli: prin di dut o savìn par sigûr, di Rufin di Aquilee, che chest libri, che al è dal II secul, al jere diventât la catechesi, la dutrine cristiane di cui che al voleve fâsi batiâ a Aquilee fintremai tal IV secul.
Il secont element e je une tradizion no direte ma impuartante che e dîs che Erma al jere aquileiês, e duncje al podarès jessi che cheste opare “parturide” a Rome e sedi stade “concepide” a Aquilee. E duncje cul mosaic a Aquilee si rive a dissegnâ la dutrine par cui che, za grant e no plui frut, al decideve di fâsi batiâ.
Ce elements di novitât sono rispiet ai studis di Guglielmo Biasutti, Gilberto Pressacco e Renato Jacumin?
Te Ete di Mieç, Giovanni di Salsbury al diseve che «noaltris o sin nanui su lis spalis dai gjigants». E ancje Pelizzari al è un “nanut” che però al à savût tirâsi sù su lis spalis dai gjigants. Biasutti al è stât come chês nâfs che a rompin la glace e no si sarà mai avonde agrât a lui par vê scomençât chest percors rivoluzionari: cence di lui no saressin chi. La sô ereditât spirtuâl e je stade cjapade sù di Pressacco che al à tentât di dâ plui sostance a lis intuizions di Biasutti. E par ultin un “outsider”, Jacumin, che pûr no jessint un academic, al à savût capî: “si parva licet componere magnis”, ancje la teorie de relativitât e je stade elaborade di un che al veve falît l’esam di amission al politecnic di Zurîc (Albert Einstein, ndr).
Ce aial capît Jacum?
La grande intuizion di Jacumin e je stade di vê capît che il valôr dai mosaics di Aquilee nol jere estetic, ma che a jerin un trascrizion de sperance e de caritât de Glesie aquileiese. E cussì al à rivât a individuâ propit i elements di cheste trascrizion: tra chescj ancje il pastôr di Erma.
E duncje la vore di Pelizzari?
Si trate di un aprofondiment dal spirt dal Pastôr di Erma, che al maravea pal nivel di analisi che al à rivât a fâ…. ma o lassi ai letôrs il gust di gjoldi di chestis novitâts, che no mancjaran di «dâ une scjassade» no di pôc a dutis lis versions tradizionâls dai studis sul prin Cristianesim a Aquilee.
Ce restial di chê identitât proprie aquileiese, dispès platade?
Jo no disarès che e je stade “platade”, ma dome che la storiografie e doprave i mieçs che e veve. Cumò par furtune a son plui mieçs par analizâ la storie. Di chi e ven fûr une imagjin di un Cristianesim che nol è roman. No dîs che al sedi miôr o piês un o chel altri. A Aquilee al jere difarent, vonde.
Ce significhial?
Si trate di no vê une prospetive di une sole dimension: no je dome Rome. E je ancje jê, ma a son ancje Alessandrie, Antiochie, Cartagjin, Costantinopoli… Il valôr ancje dai studis che o vin ricuardât prin al sta tal fat di vê metût in evidence la bielece de varietât dai elements che a concorin a la cressite dal cristianesim. Guai a fâ difarencis: ogni manifestazion e à il so valôr. E po, trops sono i Vanzelis? Cence contâ chei apocrifs, za te “Norme” cun Zuan, Luche, Marc e Matieu o sin devant a 4 manieris diferentis di contâ il misteri di Crist, che al è, lui sì, unic.
Cemût viodial il grup di Glesie Furlane?
Prin di rispuindi i ten a marcâ che o soi soci di Glesie Furlane, une realtât che e à vût e che e à il mert di vê dade vôs a cheste rivendicazion di identitât, par lei il misteri di Crist de nestre bande, cence escludi chei altris. E je stade la maniere furlane par meti in vore i principis dal Concili Vatican II, un grant moment de glesie che però al è stât tradît. Magari cussì Glesie Furlane e vîf chest moment dal tradiment dal Concili Vatican II, bastonade di ogni bande, però cu la fuarce di resisti. Baste cjalâsi ator par rindisi cont dal revoc de egjemonie romane. Glesie Furlane invezit e je une des pocjis vôs, che e continue a proclamâ la fedeltât a un mût di jessi “glesie” che e jere stade definide dal Concei Vatican II: la costituzion “Lumen gentium” e dîs che la “glesie” e je popul di Diu. E Glesie Furlane e je cheste lûs furlane di jessi popul di Diu.
Vuê ce restial di Glesie Furlane?
A son vignûts a mancjâ ponts di riferiment impuartants, ma al reste chel “levan” che, se ancje al è pôc, al pues permeti di lâ indevant.
Ce pensial dal event de leture continuade de Bibie?
Un event straordenari che al torne a puartâ in posizion centrâl la proclamazion de peraule di Diu. Leile al jere un dai grancji compits dai vescui che plui e plui voltis a vevin di lei la Bibie par fâle cognossi al popul. E fâlu par furlan al è impuartant parcè che al zonte un valôr a cheste azion, stant che la lenghe e je il spieli dal nestri mût di jessi popul.
Cognossial il Vescul Mazzoccato?
Al è rivât di masse pôc. O speri di vê la ocasion di incuintrâlu e saludâlu, ancje par fâi i auguris di un bon lavôr in chest toc dal vignâl dal Signôr.
Ce savôr aie la visite dal vescul di Rome Benedet XVI pal mês di Mai?
No judichi lis intenzions, ma o cjapi at che al ven intun contest che nol ni cjâf ni cjavece… Ce ise cheste “Conference episcopâl Trivenit”? Mi ricuarde Mussolini… Po dopo la domande che mi ven a mi e je: trop staraial a Aquilee? A disin a pene une ore, pa la cuâl mi somee che sedi dome proforme.. Spietìn ce che a disaran i Vescui, ma viodint la ande, “Roma locuta, causa soluta”, al è facil imagjinâ che al fevelarà dome lui e ducj chei altris a tasaran.
Un altri Benedet XIV tal 1751 al à firmade la bole “Iniuncta nobis” che e à metût la peraule fin al Patriarcjât di Aquilee: parcè no proponi la re-istituzion di chel Patriarcjât?
O premet che la “Iniuncta nobis” no à fondament juridic parcè che un patriarcjât nol pues soprimi un altri patriarcjât: al è come se doman Rome e soprimès Costantinopoli… no si pues fâ. Dut câs al è clâr che il Patriarcjât di Aquilee al jere za in dificoltât e se si è “distudât” al è par altris motivazions. Tornâ a istituîlu cu lis stessis condizions nol à sens; vuê come vuê, par fâ un esempli, in Ocident a son za altris 2 patriarcjâts: Vignesie e Lisbone, ma no contin nuie, a son titui onorifics, parcè e comande Rome. Se invezit si rivàs a une riorganizazion eclesiastiche che e ricognossès ce che par antîc a jerin i patriarcjis, ven a stâi, i responsabii di macro-areis cun stessis carateristichis culturâls e linguistichis, dulà che la colegjalitât episcopâl, come proviodude dal Concili Vatican II, e varès di podê esprimisi. Magari cussì no, invezit o sin vitimis di un centralisim roman che nol esprim la unitât de Glesie, ma al cope lis diviersitâts.
Pensial che al rivarà a mans scjassant o cul Messâl Roman par furlan?
Al vignarà a mans scjassant, o pensi. E al larà vie, si pues crodi, cul “obolo di S. Pietro”, di sigûr. Se al starà une ore a Aquilee, ce podaraial fâ? Jo no soi otimist.
Ce pensial de Fondazion Aquilee?
O dîs dome che Aquilee prin di dut e je une plêf e la Basiliche Mari e je une glesie. O ai tante nostagjie di bons. Marcuzzi che al veve savût interpretâ benon cheste dimension. Mi va ben che ducj a judin, pe valorizazion dal puest, ma no volarès che tante “struture” a scjafoiàs pastorâl e spiritualitât. O vin di recuperâ la sostance origjinarie, interpretant la identitât de comunitât.
Christian Romanini
Musiche / Carniarmonie: trentedôs stagjons di armoniis te mont furlaneAlessio Screm
Il festival che al met in rêt midiant de musiche Cjargne, Valcjanâl e Cjanâl dal Fier A son trentedoi agns che la Cjargne e je protagoniste di armoniis musicâls estivis, graciis al festival de mont Carniarmonie, la prime vere rassegne musicâl che e à pandût une maniere di fâ culture che cumò e je cetant […] lei di plui +
La tiere e la grepie / Lis âfs (ancje chês cjargnelis) a svolin ancjemò sui cjamps dal FriûlAdriano Del Fabro
Al cres il numar dai apicultôrs e dai bôçs, cundut des tantis dificoltâts che il setôr al à vût, che al à e che al è daûr a frontâ A son stâts agns dificii, tal passât, pes âfs (Apis mellifera) e pai apicultôrs. Prime preocupâts e in difese pai atacs dal acar Varroa; dopo i […] lei di plui +
La rassegne / Avostanis 2023, un viaç a scuvierzi ce che al reste de sacralitât
A son 32 agns che i Colonos a rindin l’Istât furlan un laboratori di sperimentazion creative e di riflession cence confins. Intal curtîl dal vecjo complès colonic di Vilecjaze, “Avostanis” e je deventade une rassegne che no si pues mancjâ par capî ce che si messede inte culture contemporanie no dome di chenti: culì a […] lei di plui +
Int di Cjargne / Magjie a CjarsovalasMarta Vezzi
Un dai lûcs dai Pagans in Cjargne Cjarsovalas, il paisut dai Pagans, al è sore Val e Rualp, frazions dal Comun di Darte, a 1.350 metris sul nivel dal mâr. “Al è un dai lûcs indulà che o puarti di plui la int – e conte Fides Banelli, mestre in pension che a fâs ancje […] lei di plui +
L’Editoriâl / Cuant vignaraie la “adunade” dai furlans?Walter Tomada
Tropis vitis aial il Friûl? Al sarès biel se a’ndi ves siet, come i gjats: o cetantis di plui, come i protagoniscj di tancj videozûcs che ur plasin ai nestris fantats. Magari cussì no, dut câs, un popul nol è mai bon di vivi dôs voltis: se i tocje disparî, al sarà par simpri. Se […] lei di plui +
Festival di Poesie Alpine / Autôrs di Ladinie, Grisons e Friûl a confrontGabriele Zanello
Tal incuintri di Bressanon ancje lis vôs di Gigi Maieron, Nelvia Di Monte, Gianluca Franco, Francesco Indrigo, Luigina Lorenzini e Antonella Sbuelz Tra lis comunitâts furlane, ladine e rumance a esistin relazions identitariis e culturâls une vore antighis, che massime tai agns Setante e Otante a àn vût un moment di gnove sfloridure ancje sul […] lei di plui +


text:
1963
Acjadiments[cambie | modifiche il codiç]
In Friûl[cambie | modifiche il codiç]
- 31 di Zenâr - A nas la Regjon Autonome Friûl-Vignesie Julie.
- 9 di Otubar - Disastri dal Vaiont
Pal Mont[cambie | modifiche il codiç]
- 24 di Novembar - Lee Harvey Oswald, sospetât di jessi il sassin dal president merecan John F. Kennedy al ven copât in un atentât a Dallas.
Nassûts[cambie | modifiche il codiç]
- 17 di Fevrâr - Michael Jordan, zuiadôr di bale tal zei statunitens.
Muarts[cambie | modifiche il codiç]
- 3 di Jugn - Angelo Giuseppe Roncalli, clamât il pape bon Pape Zuan XXIII (n. 1881)


text:
I agjents de Polizie di Stât de Cuesture di Udin e dal Repart Prevenzion Crimin “Emilia Romagna Occidentale”, adun cuntune unitât cinofile de Polizie Locâl di Udin, intal dopomisdì e vie pe sere di îr, ai 17 di Otubar, a àn fat un servizi straordenari di control dal teritori, finalizât ae repression dal consum e spaç di droghe e dai reâts in gjenar, inte zone dal Parc Moretti.
Intant, atris agjents des Volanti de Cuesture a concentravin i controi inte zone de autostazion, ancje par verificâ la eventuâl presince di citadins forescj clandestins.
Intal cors de zornade a son stadis identificadis 242 personis, 71 di chês al Parc Moretti, e controlâts 62 veicui; cjatâts doi clandestins che a àn domandât protezion internazionâl. Denunziade ae Autoritât judiziarie une citadine taliane, multade ancje parcè cjoche e par resistence a uficiâl public. (ADG) – 19.10.2022


text:
Une dì o soi rivât tune cjase e la parone e steve cjalant fotografiis di famee; e veve in man une foto dal 1933: a jerin cjapâts so pari Milio, la mari Marie e sîs fruts; a mancjavin lis trê frutis; vot fîs in dut. Milio il pari, za a nûf agns al fo menât in Austrie su lis fornâs e daspò al passà in Baviere. Tornât cjase, al fo spedît a fâ trê agns di militâr sul Cjars; finît chel, si rangià metintsi cuntun cjaval a servizi de int. Ma il mistîr nol rindeve e al partì di gnûf pes fornâs; daspò al fasè il contadin. Marie, la mari, a nûf agns e jere in Baviere come fie di anime a servî tune famee; e lavorave dut il dì in cusine. Si sarès sposade a vincj agns.
Catine, une fie, e jere nassude malade; e sarès muarte a vincjetrê agns cul mâl di cûr. Vicendis di chei altris fîs: Meni al fasè dîs agns di Libie par vie de presonie e daspò si ‘nt lè su lis fornâs.
Bepo al provà l’infier in chest mont te ritirade de Russie; po al fasè l’emigrant in France e al ve lis sôs tribulazions.
Zuan al passà la vite a brustulîsi ancje lui su lis fornâs.
In cjase e jere miserie nere; dute la famee e steve in dôs stanziis di pît sù. A vevin il purcit e la vacjute. E conte Dele, une altre fie, che a lavavin la robe tal laip des gjalinis. Jê, ancjemò di grande e leve a durmî intal lodar dapît dai pîts di sô mari.
Lis trê sûrs che no son inte fotografie, si clamavin Sabadine, Luzie e Rose. Di piçulis a jerin simpri discolcis e cuntun misar vistidut. A saressin partidis a servî sui dodis agns: une in Sicilie e dôs a Bari. Duncje, viodude cheste compagnie e sintût de miserie di chei timps, subit o ai fat dentri di me il confront cu lis cjasis di vuê, nîts di lusso cun doi o trê bagns, dôs machinis tal garage, il pradesel inglês, l’ultin model di television e il frizer plen. Nol mancje nuie; anzit mi somee che a regnin dapardut massepassuderie e straçarie.
Al sarà ancje; ma di chest pinsirat mi soi, in part, subit ricrodût.
Prime di dut la esperience mi insegne che une famee no sta ben pe cjase che e à. O voi a cjatâ int contente in cjasis come cuadreluts, come che o cognòs personis in vilis di lusso ma cu la muart tal cûr. La ligrie, la armonie, il bonstâ no dipendin dome di cuatri mûrs o dal colôr des piastrelis. Par chest no si à di lassâsi inceâ de cjase, ni dal zardin ni dal tacuin. Scrutinìn invezit il cûr de nestre int.
Cjasis bielis! Ma ancje, ce tantis tragjediis segretis tes nestris fameis. Culì di nô e vîf int che no je lontane, par pinsîrs e fastidis, dai timps di Milio e di Marie. Anzit, lôr a vevin il curtîl e il borc par sbrocâsi e nô no vin ni chel ni chel.
Ancje par dut chest , tignìn in cjase e cjalìn ogni tant cualchi foto di famee dai timps di une volte; chestis fotos a saran par nô des mestris: nus palesaran il ben che o gjodìn, nus judaran a contentâsi, nus pandaran lis virtûts dai vons, nus daran sintiment; in plui, i vecjos midiant di lôr a continuaran a bati che la cjoche dal pan e je piês di chê dal vin. E ricuardìnsi che a cuatri pas di nô a puedin sedi une Sabadine, une Luzie, une Rose, une creature cence difese; o ancje Milio e Marie, un malât, un forest, un disocupât che a spietin confuart e jutori tal lôr travai e dolôr.
pre Tonin Cjapielâr
MEDITANTLIS TAL SO CÛR. Foto di famee............
Une dì o soi rivât tune cjase e la parone e steve cjalant fotografiis di famee; e veve in man une foto dal 1933: a jerin cjapâts so pari Milio, la mari Marie e sîs fruts; a mancjavin lis trê frutis; vot fîs in dut. Milio il pari, za a nûf agns al fo menât in Austrie su lis fornâs e daspò al passà in Baviere. Tornât cjase, al fo spedît a fâ trê agns di militâr sul Cjars; finît chel, si rangià metintsi cuntun cjaval a servizi de int. Ma il mistîr nol rindeve e al partì di gnûf pes fornâs; daspò al fasè il contadin. Marie, la mari, a nûf agns e jere in Baviere come fie di anime a servî tune famee; e lavorave dut il dì in cusine. Si sarès sposade a vincj agns.


text:
Cuatri medaiis di aur intune specialitât sportive insolite, il tîr ae cuarde. Ju à vuadagnâts la scuadre des “Furie Rosse” cun ben cuatri vitoriis intes variis categoriis dal Campionât talian al viert di tîr ae cuarde, organizât de federazion, la Figest. La ultime concuiste e je rivade, pôc prime de Madone di Avost, inte categorie dai 600 Kg. Chei altris doi aurs a son rivâts, intes setemanis prime, te categorie dai 680 kg e in chês dai 640 e 700 Kg. Ae ultime competizion, lis “Furie Rosse” si son presentadis cun sîs oms e dôs feminis par fâ gare cuintri altris cuatri scuadris. (A.I.) – 23.08.2023
19


text:
La inciertece tant che risorse e ricjece, il cjalâ al doman come a une dimension dulà metisi simpri in zûc cun spirt di fadie e cul dubi che al sburte a no fermâsi mai: su chestis fondis, trê atôrs furlans (Fabiano Fantini, Elvio Scruzzi e Claudio Moretti) di trente agns a cheste bande a àn metût sù une compagnie, clamade “Teatro Incerto”. I trê, lant daûr ae passion pe recitazion, a àn puartât in sene tantis oparis di sucès, scritis di lôr par fâ dal teatri un lûc di cressite, cence la volontât di imponi ideis ma cu la brame di vierzi barcons di riflession intune societât che e mude e che, dut câs, no piert il gust di cirî il biel da la Art. E il plui des voltis lu àn fat doprant il furlan, sigûrs che il teatri al sedi un lengaç là che a puedin cjatâ puest dutis lis lenghis, soredut il furlan che al è il lengaç dal cûr, musicâl, libar e bon di jemplâsi ancje di comicitât.
L’ultin lavôr dal “Teatro Incerto” al è il “Don Chisciotte” par furlan, ispirât al romanç di Cervantes ma riviodût cjapant il sburt di tocs di Erri De Luca, Hikmet, Terry Gilliam, Orson Welles e altris. Ambientade tal Friûl di vuê, la storie e conte di une companie amatoriâl scancarade (formade di un regjist, un casseintegrât e un disocupât, ma plen di ce fâ!) che e à vût un jutori public par meti in sene une opare par furlan. Al è un classic câs di metateatri, ven a stâi di “teatri tal teatri”, là che i trê e cirin cun mil fastidis di contâ la storie di siôr Chissot (di no confondi cu la famee dai Chissore!), un om plen di ideâi che al zire pes tieris pustotis dal Friûl e al scombat cuintri mulins a aghe che tal so cjâf a deventin orcui di frontâ par rivâ a pandi il so messaç: chel di tignî di cont la lustre matetât che e permet di lâ daûr dai siums e di conservâ simpri impiade la lûs de cussience e de culture, te ciertece che a son chestis dôs suazis a saceâ pardabon l’om e a dâi un avignî.
Ve, alore, in pocjis batudis, il struc dal spetacul che al à fat il sodebut a Codroip il 27 diZenâr e che al torne in vore aManià al 1n di Març, a Udin al Teatro “San Zorç” ai 8 di Març, a Sant Denêl ai 10, a Çopule ai 11, a Premariâs ai 12, a Sant Vît dal Tiliment ai 13, par finî a Palme ai 15.
IN CURT
Il Comun di Tumieç, in colaborazion cu la Associazion culturâl “Accademia Sperimentale dello Spettacolo della Carnia” al organize la prime edizion dal Festival di Primevere in lenghe furlane, riservât a compagniis amatoriâls dal Friûl-VJ, che si davuelzarà te ultime fin di setemane di Mai.
Par partecipâ, si à di consegnâ lis voris dentri dai 15 di Avrîl dal 2011.
Par informazions, si pues clamâ il Comun al numar 0433-487961.
Ilarie Colùs
CULTURE – La lustre matetât dal siôr Chissot furlan............
La inciertece tant che risorse e ricjece, il cjalâ al doman come a une dimension dulà metisi simpri in zûc cun spirt di fadie e cul dubi che al sburte a no fermâsi mai: su chestis fondis, trê atôrs furlans (Fabiano Fantini, Elvio Scruzzi e Claudio Moretti) di trente agns a cheste bande a àn metût sù une compagnie, clamade “Teatro Incerto”. I trê, lant daûr ae passion pe recitazion, a àn puartât in sene tantis oparis di sucès, scritis di lôr par fâ dal teatri un lûc di cressite, cence la volontât di imponi ideis ma cu la brame di vierzi barcons di riflession intune societât che e mude e che, dut câs, no piert il gust di cirî il biel da la Art. E il plui des voltis lu àn fat doprant il furlan, sigûrs che il teatri al sedi un lengaç là che a puedin cjatâ puest dutis lis lenghis, soredut il furlan che al è il lengaç dal cûr, musicâl, libar e bon di jemplâsi ancje di comicitât.


text:
Al è stât viert un fassicul par fûc dolôs a caric di no cognossûts dopo il fûc che la fin de setemane passade al è sclopât inte pinede di Bibion, brusant 40 etars, che dome par miracul – e pal pront intervents des vuardiis dal fûc – no si è slargjât, e nancje nol à rivât a Lignan, li dongje. Pal moment no son elements par dî che cualchidun, vinars passât, al vedi impiât in efiets il fûc ae pinede, che si cjate intune aree protete, o che invezit si sedi tratât di un incident o dal risultât di une distrazion, tant che une cjiche di spagnolet no distudade. Il fassicul cun ipotesi di reât al permet di dâ une valence legâl ai esams e ai risultâts: in particolâr, chei su cualchi campion di teren intai ponts dulà che a son partidis lis flamis e suntune taniche di fier cjatade in bande di un pontîl sdrumât dome in part dal fûc. (A.I.) – 19.07.2022
77


text:
La serie televisive su sports estremis e turisim alternatîf che e propon al public un viaç apassionant tra lis dissiplinis sportivis plui origjinâls praticadis in Friûl
+sKlet/XtremeTV e je une serie televisive, in 5 pontadis di 18 minûts ognidune, prodote intal 2015 di Informazione Friulana cu la poie de ARLeF (Agjenzie Regionâl pe Lenghe Furlane) e mandade in onde de RAI Friûl – Vignesie Julie. E ufrìs al public une escursion fra lis ativitâts sportivis plui origjinâls che si fasin in ambits naturalistics particolârs dal Friûl. Des pichis de Cjargne ae lagune di Grau e Maran, une ocasion par scuvierzi un microcosmi inspietât e sorprendent, fat di personis, lûcs e carateristichis che a rindin speciâl cheste regjon. Une produzion a cost bas, cun risultâts emozionâi e promozionâi cetant interessants.
Lis ativitâts sportivis a son stadis sieltis pe lôr “spetacolaritât” e “particolaritât”, pal bas impat ambientâl e pe facilitât di svicinament di bande di un public no specialistic. Graciis ae disponibilitât dai istrutôrs des associazions coinvoltis e aes tecnichis di riprese particolârs, fatis cun action camera che i sportîfs a vevin intor, si è cirût di fâ sintî al public lis emozions e lis pôris provadis sul cjamp dai doi zovins presentadôrs (Francesca Battistutta e Cristian Pressacco), ae lôr prime esperience sedi inte conduzion televisive che inte pratiche des variis dissiplinis.
La specialitât di chescj sports e je chê di permeti ai partecipants une imersion complete inte nature, esplorant lûcs se di no inacessibii, cul canyoning (la calade in forans e salts di aghe), il downhill (frontâ in bici i trois di mont), il kayak di mâr, il kite-surf (la vele dal parecleve su la bree di surf) e il paramotôr, (la vele dal parecleve insiemi a un motôr individuâl cu la eliche).
La lenghe furlane e je stade veicolade in dutis lis componentis de produzion: dai dialics, ae grafiche, aes musichis, il so ûs al è stât adat intal ambit inedit di une serie televisive cun carateristichis, contescj e modalitâts une vore stimolants in tiermins di spetacolaritât e impersonazion, une lenghe buine di trasmeti benon la relazion speciâl di condivision e rapresentance fra abitants e teritori.
Ogni pontade si siere cu la presentazion di un ambit particolâr di ospitalitât turistiche. Par chest, a son stâts sielts lûcs cetant impegnâts te valorizazion de produzion locâl, in sintonie cu lis esperiencis e la culture de aree di apartignince.
Tecnichis di narazion e montaç a son stâts fats cuntune cure particolâr, cussì come la grafiche e lis animazions digjitâls, creadis di pueste par meti in evidence lis cualitâts di une trasmission destinade a un public eterogjeni.
Cjale lis pontadis:
CANYONING – prime part – seconde part
KITE SURF – prime part – seconde part
DOWNHILL – prime part – seconde part
KAYAK – prime part – seconde part
PARAMOTÔR – prime part – seconde part
Detais
Regjie: Giorgio Cantoni
Produzion: Informazione Friulana soc. coop. cu la poie de ARLeF – Agjenzie Regjonâl pe Lenghe Furlane
Diretôr di produzion: Paolo Cantarutti
Coordenadore di edizion: Federica Vincenti
Presentadôrs: Francesca Battistutta e Cristian Pressacco


text:
La ultime opare leterarie di Ferruccio Tassin, studiôs di Visc che di agns al vuide la bataie pe difese dal lager fassist che cualchidun al volarès scancelâ ma ancje dispès leât a la memorie di bons. Luigi Faidutti in tantis conferencis par ricuardâ il predi e deputât tal Parlament di Viene, e ven presentade tant che une racuelte umoristiche di fats, episodis e personis dal Friûl imperiâl.
Noaltris o preferìn invezit catalogâle tant che libri di Storie, parcè che “Robononis – Ridi e riduzzâ ta Bassa furlana” di Ferruccio Tassin, editât di Braitan di Breçan, cul patrocini de Provincie di Udin, ancje se al è un librut di no tantis pagjinis, al conte la storie vere, chê de int, chê storie no intosseade des “pantianis” de retoriche nazionalistiche che e à fat tancj dams, massime ta chês tieris, metint un cuintri di chel altri oms e feminis che a vevin convivût in pâs par secui, prime di jessi “redents”.
Il Friûl imperiâl par sô furtune però al à spietât cuasit 50 agns di plui di chei altris teritoris concuistâts dal Ream di Italie, e probabilmentri tal 1918 cualchidun al varès spietât vulintîr ancjemò prime di lassâ l’Imperi e jessi “cjapâts cu la sclopa”. Mieç secul in plui di Imperi che al à segnât il caratar de int che si ricjate tai episodis ripuartâts dal autôr. Lampadis scletis e gjenuinis che a fasin ridi, ma ancje pensâ parcè che il libri al è lizêr e fat cun inteligjence, fasint fevelâ la int. E propit par chest Ferruccio Tassin “cence polemiche”, al precise, al à doprade la variante locâl de lenghe furlane, o miôr, de “lenga furlana”, fasint gjoldi al letôr i sunôrs dolçs dal furlan “da Bassa”.
Il libri, che al merte cirût, let e tornât a lei, al presente ancje une siore racuelte fotografiche dai protagoniscj di chês pagjinis, int che e saveve dâi cuintri cun ironie a lis dificoltâts de miserie e des vueris, tignint simpri presint che al jere di “ridi par no vaî”. ■
Christian Romanini
LA FABRICHE DAI… LIBRIS. Robononis............
La ultime opare leterarie di Ferruccio Tassin, studiôs di Visc che di agns al vuide la bataie pe difese dal lager fassist che cualchidun al volarès scancelâ ma ancje dispès leât a la memorie di bons. Luigi Faidutti in tantis conferencis par ricuardâ il predi e deputât tal Parlament di Viene, e ven presentade tant che une racuelte umoristiche di fats, episodis e personis dal Friûl imperiâl.


text:
Chê de economie, chê des relazions cul rest dal mont, chê dal cambiament climatic e chê dai dispatriâts. A son lis cuatri cuistions di fonde che a tocjin la Europe che e je e soredut che a mostrin la Europe che e mancje. Vie pal ultim mês a àn vût plui rilevance soredut la seconde e la cuarte, che in tancj câs, a tacâ de Sirie e de Libie, a son une vore leadis une cun chê altre.
Ai 7 di Otubar chescj argoments a son stâts frontâts, cun solenitât, de bande de cancelire todescje Angela Merkel e dal president francês François Hollande, che si son presentâts in cubie alì dal Parlament european, compagn dai lôr predecessôrs Hemut Kohl e François Mitterand tal 1989. I doi a àn fevelât des crisis e des disfidis che la Europe e à denant di se, de necessitât di mantignî e di rinfuartî la unitât europeane e dai principis e dai valôrs di fonde de Europe e de sô integrazion: pâs, justizie, democrazie, libertât e solidarietât e, insom, umanitât.
A pensâi ben al è ce che a cirin chei che a scjampin de fam e soredut de vuere e che a vegnin in Europe cun chê di cambiâ in miôr la lôr vite. Magari cussì no, al è ancje ce che a stentin a cjatâ, tra bariduris reâls e psicologjichis che a vegnin fatis sù dilunc vie di chê che e ven clamade «la vie balcaniche» e no dome alì. Merkel e Hollande a àn batût propit su chescj aspiets: cuintri dal populisim nazionalist, razist e antieuropeist che al cres un pôc in ducj i stât e a pro di un rilanç de azion de Comission europeane, in gjenerâl e cun riferiment specific a imigrâts e dispatriâts.
Al è dificil no cjatâsi in cunvigne cun chês peraulis, ma al è ancjemò plui facil marcâ cetantis contradizions che chês stessis a palesin. Cun di fat Merkel e Hollande a fevelin di Europe unide, ma no proponin nuie di gnûf e di inovatîf rispiet ae Europe dai Stâts di cumò, che propit par chel e je scjafoiade dai diviers nazionalisims.
Di une bande, a critichin la mancjance di cûr e di vision strategjiche di tancj lôr coleghis. Ma di chê altre a fasin sù par jù compagn ancje lôr, in particolâr il president francês, che in chê ocasion al à provât a rilançâ in clâf europeane la classiche ‘grandeur’ – forsit cence nancje rindisi cont che no so plui i timps di une ‘leadership’ francotodescje – e al à stigmatizât la politiche ongjarese al confin cu la Serbie, dismenteantsi che la France no à fat tant diferent tra Menton e Ventimiglia.
Al è chel stes Stât francês – e nol è un câs… – che al à une pôre mostre de diversitât linguistiche, là che ai 24 di Otubar tancj di lôr, de Bretane ae Ocitanie, dal Paîs Basc ae Corsiche, si àn dât adun in place in non des lenghis propriis e dai dirits. In chest sens Parîs al è in buine compagnie, stantche europeisim di façade, ipocrisie in cont di imigrâts e dispatriâts e mancjance di rispiet pes minorancis si cjatin ancje inaltrò.
Par esempli tal Stât talian, là che a Rome pe riforme dal servizi public radiotelevisîf si fâs fîs e fiastris tra lenghis e comunitâts e a Gurize si fâs fente di nuie denant des cundizions di tancj di lôr che a son incjampâts te jungle in bande dal Lusinç.
Intant che in Polonie la maiorance dal 51% di lôr che a son lâts a votâ i à dât il podê ai nazionaliscj conservadôrs di Prawo i Sprawieliwosc, che a prometin di «puartâ Budapest a Varsavie»… ❚
Marco Stolfo
FRIÛL EUROPE. Merkel, Hollande e la Europe cence unitât che e à pôre de diversitât............
Chê de economie, chê des relazions cul rest dal mont, chê dal cambiament climatic e chê dai dispatriâts. A son lis cuatri cuistions di fonde che a tocjin la Europe che e je e soredut che a mostrin la Europe che e mancje. Vie pal ultim mês a àn vût plui rilevance soredut la seconde e la cuarte, che in tancj câs, a tacâ de Sirie e de Libie, a son une vore leadis une cun chê altre.